Document ID: 32014Q0714(01)

Reference:
14.7.2014
LT
Europos Sąjungos oficialusis leidinys
L 206/1
EUROPOS SĄJUNGOS TARNAUTOJŲ TEISMO PROCEDŪROS REGLAMENTAS
Turinys
ĮVADINĖS NUOSTATOS
6
1 straipsnis.
Sąvokos
6
I ANTRAŠTINĖ DALIS.
TARNAUTOJŲ TEISMO ORGANIZACINIAI KLAUSIMAI
7
1 SKYRIUS.
Pirmininkavimas tarnautojų teisme ir teismo nariai
7
2 straipsnis.
Teisėjų kadencija
7
3 straipsnis.
Priesaika
7
4 straipsnis.
Iškilmingas pasižadėjimas
7
5 straipsnis.
Teisėjo atleidimas iš pareigų
7
6 straipsnis.
Vyresniškumas
8
7 straipsnis.
Tarnautojų teismo pirmininko rinkimai
8
8 straipsnis.
Tarnautojų teismo pirmininko kompetencija
8
9 straipsnis.
Tarnautojų teismo pirmininko laikinas pakeitimas
9
2 SKYRIUS.
Bylas nagrinėjančio teismo sudėtys
9
10 straipsnis.
Bylas nagrinėjančio teismo sudėtys
9
11 straipsnis.
Kolegijų sudarymas
9
12 straipsnis.
Kolegijų pirmininkai
9
13 straipsnis.
Įprasta bylą nagrinėjančio teismo sudėtis – Bylų paskyrimas kolegijoms
9
14 straipsnis.
Bylos perdavimas plenarinei sesijai arba penkių teisėjų kolegijai
10
15 straipsnis.
Bylos perdavimas vienam teisėjui
10
3 SKYRIUS.
Teismo kanceliarija ir kiti struktūriniai padaliniai
10
1 skirsnis –
Teismo kanceliarija
10
16 straipsnis.
Teismo kanclerio skyrimas
10
17 straipsnis.
Teismo kanclerio pareigų pasibaigimas
11
18 straipsnis.
Teismo kanclerio pavaduotojas
11
19 straipsnis.
Teismo kanclerio nebuvimas arba negalėjimas vykdyti savo pareigų
11
20 straipsnis.
Teismo kanclerio kompetencija
11
21 straipsnis.
Registro tvarkymas
12
22 straipsnis.
Susipažinimas su bylos medžiaga ir registro įrašais
12
2 skirsnis –
Struktūriniai padaliniai
12
23 straipsnis.
Pareigūnai ir kiti tarnautojai
12
4 SKYRIUS.
Tarnautojų teismo darbo organizavimas
12
24 straipsnis.
Tarnautojų teismo posėdžių data, laikas ir vieta
12
25 straipsnis.
Tarnautojų teismo veiklos kalendorius
13
26 straipsnis.
Kvorumas
13
27 straipsnis.
Teisėjo nebuvimas arba negalėjimas vykdyti savo pareigų
13
28 straipsnis.
Penkių teisėjų kolegijos teisėjo nebuvimas arba negalėjimas vykdyti savo pareigų prieš teismo posėdį
13
29 straipsnis.
Pasitarimų tvarka
13
30 straipsnis.
Pasitarimuose dalyvaujančių teisėjų skaičius
14
II ANTRAŠTINĖ DALIS.
PROCESO NUOSTATOS
14
1 SKYRIUS.
Bendrosios nuostatos
14
1 skirsnis –
Atstovai, patarėjai ir advokatai
14
31 straipsnis
Atstovo, patarėjo ir advokato statusas
14
32 straipsnis
Privilegijos, imunitetai ir lengvatos
14
33 straipsnis
Imuniteto panaikinimas
15
34 straipsnis
Pašalinimas iš bylos nagrinėjimo
15
35 straipsnis
Universiteto dėstytojai
15
2 skirsnis –
Dokumentų įteikimas
15
36 straipsnis.
Dokumentų įteikimas
15
3 skirsnis –
Terminai
16
37 straipsnis.
Terminų skaičiavimas
16
38 straipsnis.
Terminas dėl nuotolių
16
39 straipsnis.
Terminų nustatymas ir pratęsimas
16
4 skirsnis –
Bylų nagrinėjimo būdai
17
40 straipsnis.
Bylų nagrinėjimo būdai
17
41 straipsnis.
Bylų nagrinėjimo eilės tvarka
17
42 straipsnis.
Bylos nagrinėjimo sustabdymo atvejai ir procedūra
17
43 straipsnis.
Sustabdymo trukmė ir pasekmės
17
44 straipsnis.
Sujungimas, atskyrimas ir išskyrimas
18
5 skirsnis –
Procesiniai dokumentai, dokumentai ir įrodymai
18
45 straipsnis.
Procesinių dokumentų pateikimas
18
46 straipsnis.
Procesinių dokumentų apimtis
19
47 straipsnis.
Dokumentų ir įrodymų konfidencialumas
19
48 straipsnis.
Anonimiškumas
19
2 SKYRIUS.
Įprastas procesas
19
1 skirsnis –
Rašytinė proceso dalis
19
49 straipsnis.
Bendroji taisyklė
19
50 straipsnis.
Ieškinys
20
51 straipsnis.
Ieškinio įteikimas ir pranešimas apie jį Oficialiajame leidinyje
20
52 straipsnis.
Pirminis bylos paskyrimas konkrečios sudėties teismui
20
53 straipsnis.
Atsiliepimas į ieškinį
21
54 straipsnis.
Dokumentų perdavimas
21
55 straipsnis.
Antras pasikeitimas pareiškimais
21
2 skirsnis –
Pagrindai ir įrodymai vykstant procesui
22
56 straipsnis.
Nauji pagrindai
22
57 straipsnis.
Nauji įrodymai ir pasiūlymai pateikti įrodymų
22
3 skirsnis –
Preliminarus pranešimas
22
58 straipsnis.
Preliminarus pranešimas
22
4 skirsnis –
Žodinė proceso dalis
22
59 straipsnis.
Teismo posėdžio rengimas
22
60 straipsnis.
Teismo posėdžio data
22
61 straipsnis.
Bendras teismo posėdis
23
62 straipsnis.
Šalių nedalyvavimas teismo posėdyje
23
63 straipsnis.
Teismo posėdžio eiga
23
64 straipsnis.
Žodinės proceso dalies užbaigimas ir atnaujinimas
23
65 straipsnis.
Teismo posėdžio protokolas
23
66 straipsnis.
Teismo posėdžio įrašas
23
3 SKYRIUS.
Proceso organizavimo ir pasirengimo nagrinėti bylą priemonės
24
1 skirsnis –
Tikslai
24
67 straipsnis.
Tikslai
24
2 skirsnis –
Proceso organizavimo priemonės
24
68 straipsnis.
Tikslas
24
69 straipsnis.
Procesas
24
3 skirsnis –
Pasirengimo nagrinėti bylą priemonės
25
70 straipsnis.
Tikslas
25
71 straipsnis.
Procesas
25
72 straipsnis.
Liudytojų šaukimas
25
73 straipsnis.
Liudytojų apklausa
26
74 straipsnis.
Liudytojų pareigos
26
75 straipsnis.
Ekspertizė
26
76 straipsnis.
Melaginga priesaika ir priesaikos pažeidimas
27
77 straipsnis.
Pareiškimas dėl liudytojo ar eksperto nušalinimo
27
78 straipsnis.
Liudytojų ir ekspertų išlaidos
27
79 straipsnis.
Teismo pavedimas
28
4 SKYRIUS.
Prieštaravimai ir atskirieji procesiniai klausimai
28
80 straipsnis.
Bylos perdavimas pagal jurisdikciją
28
81 straipsnis.
Akivaizdžiai atmestinas ieškinys
28
82 straipsnis.
Imperatyvūs nepriimtinumo pagrindai
28
83 straipsnis.
Prašymas priimti sprendimą nepradedant bylos nagrinėti iš esmės
29
84 straipsnis.
Ieškinio atsisakymas
29
85 straipsnis.
Pagrindo priimti sprendimą nebuvimas
29
5 SKYRIUS.
Įstojimas į bylą
29
86 straipsnis.
Prašymas įstoti į bylą
29
87 straipsnis.
Sprendimas dėl prašymo įstoti į bylą
30
88 straipsnis.
Paaiškinimų pateikimas ir pastabos dėl jų
30
89 straipsnis.
Siūlymas įstoti į bylą
31
6 SKYRIUS.
Draugiškas ginčų sprendimas
31
90 straipsnis.
Procedūra
31
91 straipsnis.
Šalių susitarimas
32
92 straipsnis.
Draugiškas ginčo sprendimas ir teisminis procesas
32
7 SKYRIUS.
Sprendimai ir nutartys
32
93 straipsnis.
Sprendimo paskelbimo data
32
94 straipsnis.
Sprendimo turinys
32
95 straipsnis.
Sprendimo paskelbimas ir įteikimas
33
96 straipsnis.
Nutarties turinys
33
97 straipsnis.
Nutarties pasirašymas ir įteikimas
33
98 straipsnis.
Sprendimų ir nutarčių privalomumas
34
99 straipsnis.
Paskelbimas Europos Sąjungos oficialiajame leidinyje
34
8 SKYRIUS.
Bylinėjimosi išlaidos ir teismo išlaidos
34
100 straipsnis.
Sprendimas dėl bylinėjimosi išlaidų
34
101 straipsnis.
Bendroji bylinėjimosi išlaidų paskirstymo taisyklė
34
102 straipsnis.
Teisingumas ir dėl nepagrįstų arba nesąžiningų veiksmų patirtos išlaidos
34
103 straipsnis.
Specialiosios bylinėjimosi išlaidų paskirstymo taisyklės
34
104 straipsnis.
Išlaidos dėl priverstinio vykdymo
35
105 straipsnis.
Atlygintinos bylinėjimosi išlaidos
35
106 straipsnis.
Ginčas dėl atlygintinų bylinėjimosi išlaidų
35
107 straipsnis.
Mokėjimo tvarka
35
108 straipsnis.
Teismo išlaidos
36
109 straipsnis.
Užstatas už piktnaudžiaujant pareiškiamus ieškinius
36
9 SKYRIUS.
Nemokama teisinė pagalba
36
110 straipsnis.
Esminės sąlygos
36
111 straipsnis
Formos reikalavimai
36
112 straipsnis
Procedūra ir sprendimas
37
113 straipsnis
Avansai ir bylinėjimosi išlaidų padengimas
37
114 straipsnis
Nemokamos teisinės pagalbos nutraukimas
38
10 SKYRIUS.
Specialiosios procedūros
38
1 skirsnis –
Taikymo bei vykdymo sustabdymas ir kitos laikinosios apsaugos priemonės
38
115 straipsnis.
Taikymo sustabdymo ar kitų laikinųjų apsaugos priemonių prašymas
38
116 straipsnis.
Procedūra
38
117 straipsnis.
Sprendimas dėl prašymo
39
118 straipsnis.
Aplinkybių pasikeitimas
39
119 straipsnis.
Naujas prašymas
39
120 straipsnis.
Priverstinio vykdymo sustabdymas
39
2 skirsnis –
Sprendimai už akių
39
121 straipsnis.
Sprendimai už akių
39
11 SKYRIUS.
Su sprendimais ir nutartimis susiję prašymai ir skundai
40
1 skirsnis –
Klaidų ištaisymas
40
122 straipsnis.
Sprendimų ir nutarčių klaidų ištaisymas
40
2 skirsnis –
Sprendimo nepriėmimas tam tikru klausimu
40
123 straipsnis.
Sprendimo nepriėmimas dėl bylinėjimosi išlaidų
40
3 skirsnis –
Protestas
40
124 straipsnis.
Protestas
40
4 skirsnis –
Procesas pagal trečiojo asmens skundą
41
125 straipsnis.
Procesas pagal trečiojo asmens skundą
41
5 skirsnis –
Tarnautojų teismo sprendimų ir nutarčių išaiškinimas
42
126 straipsnis.
Tarnautojų teismo sprendimų ir nutarčių išaiškinimas
42
6 skirsnis –
Bylos atnaujinimas
42
127 straipsnis.
Bylos atnaujinimas
42
7 skirsnis –
Po panaikinimo Tarnautojų teismui grąžinamos bylos
43
128 straipsnis.
Grąžinimas po panaikinimo
43
129 straipsnis.
Grąžintos bylos paskyrimas
43
130 straipsnis.
Grąžintos bylos nagrinėjimo procesas
44
131 straipsnis.
Bylinėjimosi išlaidos po bylos grąžinimo
44
III ANTRAŠTINĖ DALIS.
BAIGIAMOSIOS NUOSTATOS
44
132 straipsnis.
Vykdymo nuostatos
44
133 straipsnis.
Panaikinimas
44
134 straipsnis.
Procedūros reglamento paskelbimas ir įsigaliojimas
45
EUROPOS SĄJUNGOS TARNAUTOJŲ TEISMO PROCEDŪROS REGLAMENTAS
EUROPOS SĄJUNGOS TARNAUTOJŲ TEISMAS,
atsižvelgdamas į Sutartį dėl Europos Sąjungos veikimo, ypač į jos 257 straipsnio penktą pastraipą,
atsižvelgdamas į Europos atominės energijos bendrijos steigimo sutartį, ypač į jos 106a straipsnio 1 dalį,
atsižvelgdamas į Protokolą dėl Europos Sąjungos Teisingumo Teismo statuto (1), ypač į jo 62c straipsnį ir I priedo 7 straipsnio 1 dalį,
kadangi:
(1)
reikia atsižvelgti į nauja redakcija išdėstytą Teisingumo Teismo procedūros reglamentą, kuris buvo priimtas 2012 m. rugsėjo 25 d. (2), ir į Tarnautojų teismui pateikiamų nagrinėti ginčų ypatumus;
(2)
be to, taikant 2007 m. liepos 25 d. (3) priimtą Tarnautojų teismo procedūros reglamentą paaiškėjo, kad reikia priderinti tam tikras jo nuostatas;
(3)
ypač, atsižvelgiant į įgytą patirtį, be kita ko, būtina papildyti arba patikslinti tam tikras nuostatas dėl anonimiškumo ir konfidencialumo;
(4)
siekiant, kad būtų išlaikytos teismo, kuriam tenka nagrinėti vis daugiau ginčų, galimybės per protingą terminą išnagrinėti jame iškeltas bylas, būtina toliau dėti pastangas, kurių imtasi siekiant sutrumpinti jame vykstančių procesų trukmę, ir, kilus būtinybei, pirmiausia sumažinti procesinių dokumentų apimtį, išskyrus atvejį, kai tokia apimtis pateisinama dėl bylų specifikos, ir sugriežtinti nuostatas, susijusias su Tarnautojų teismo bylinėjimosi išlaidų, patirtų tuo atveju, kai ieškinys pareiškiamas akivaizdžiai piktnaudžiaujant, atlyginimu;
(5)
siekiant, kad būtų lengviau suprasti Tarnautojų teismo taikomas nuostatas, pagaliau būtina peržiūrėti Procedūros reglamento struktūrą, padaryti tam tikras nuostatas arba jų taikymo procedūrą aiškesnes, visų pirma, kiek tai susiję su proceso organizavimo ir pasirengimo nagrinėti bylą priemonėmis, protestu bei procesu pagal trečiojo asmens skundą, ir panaikinti tam tikras pasenusias ar netaikomas nuostatas,
Teisingumo Teismui pritarus,
2014 m. balandžio 14 d. Tarybai patvirtinus,
PRIIMA ŠĮ REGLAMENTĄ:
ĮVADINĖS NUOSTATOS
1 straipsnis
Sąvokos
1.   Šiame reglamente:
a)
Europos Sąjungos sutarties nuostatos nurodomos rašant santrumpą ESS ir po jos šios Sutarties atitinkamo straipsnio numerį;
b)
Sutarties dėl Europos Sąjungos veikimo nuostatos nurodomos rašant santrumpą SESV ir po jos šios Sutarties atitinkamo straipsnio numerį;
c)
Europos atominės energijos bendrijos steigimo sutarties nuostatos nurodomos rašant santrumpą EAEBS ir po jos šios Sutarties atitinkamo straipsnio numerį;
d)
„Statutas“ – Protokolas dėl Europos Sąjungos Teisingumo Teismo statuto;
e)
„Pareigūnų tarnybos nuostatai“ – Reglamentas, nustatantis Europos Sąjungos pareigūnų tarnybos nuostatus ir kitų Sąjungos tarnautojų įdarbinimo sąlygas.
2.   Taikant šį reglamentą:
a)   „Tarnautojų teismas“ – Europos Sąjungos tarnautojų teismas arba – kolegijos ar vieno teisėjo nagrinėjamų bylų atveju – ši kolegija arba šis teisėjas;
b)   „Tarnautojų teismo pirmininkas“ – tik šio teismo pirmininkas, nes „pirmininkas“ reiškia bylą nagrinėjančio teismo pirmininką;
c)   „plenarinis susirinkimas“ – iš Tarnautojų teismo teisėjų sudarytas kolegialus organas, kompetentingas spręsti visus administracinius ir su bylų paskyrimu įvairių sudėčių teismui susijusius arba kelias sritis apimančius jurisdikcinius klausimus, kurie nesusiję su tokiomis teismo sudėtimis;
d)   „institucijos“ – ESS 13 straipsnio 1 dalyje nurodytos Sąjungos institucijos ir Sutartimis arba joms vykdyti priimtais aktais įsteigtos įstaigos ar organai, kurie gali būti Tarnautojų teismo nagrinėjamų bylų šalys.
I ANTRAŠTINĖ DALIS
TARNAUTOJŲ TEISMO ORGANIZACINIAI KLAUSIMAI
1 SKYRIUS
Pirmininkavimas tarnautojų teisme ir teismo nariai
2 straipsnis
Teisėjų kadencija
1.   Teisėjo kadencija pradedama skaičiuoti nuo paskyrimo dokumente šiuo tikslu nurodytos dienos.
2.   Jeigu paskyrimo dokumente data nenurodyta, kadencija pradedama skaičiuoti nuo šio dokumento paskelbimo Europos Sąjungos oficialiajame leidinyje dienos.
3 straipsnis
Priesaika
Prieš pradėdami eiti savo pareigas teisėjai Teisingumo Teisme prisiekia, kaip nurodyta Statuto 2 straipsnyje:
„Aš prisiekiu nešališkai ir sąžiningai eiti savo pareigas; prisiekiu saugoti teismo pasitarimų slaptumą.“
4 straipsnis
Iškilmingas pasižadėjimas
Iškart po priesaikos teisėjai pasirašo pareiškimą, kuriuo iškilmingai pasižada, kaip nurodyta Statuto 4 straipsnio trečioje pastraipoje.
5 straipsnis
Teisėjo atleidimas iš pareigų
1.   Tuo atveju, kai pagal Statuto 6 straipsnį Teisingumo Teismas, pasikonsultavęs su Tarnautojų teismu, turi nuspręsti dėl to, ar Tarnautojų teismo teisėjas nebeatitinka keliamų reikalavimų arba nebevykdo su pareigomis susijusių įsipareigojimų, Tarnautojų teismo pirmininkas pasiūlo tokiam asmeniui pateikti savo paaiškinimus.
2.   Tarnautojų teismas priima sprendimą nedalyvaujant Teismo kancleriui.
Balsavimas vyksta slaptai; pats teisėjas svarstant nedalyvauja.
3.   Tarnautojų teismas motyvuoja savo nuomonę.
Nuomonei, kad Tarnautojų teismo teisėjas nebeatitinka keliamų reikalavimų arba nebevykdo su pareigomis susijusių įsipareigojimų, turi pritarti Tarnautojų teismo teisėjų dauguma. Tuo atveju apie balsavimo rezultatus pranešama Teisingumo Teismui.
6 straipsnis
Vyresniškumas
1.   Laikomasi tokios teisėjų vyresniškumo tvarkos:
—
Tarnautojų teismo pirmininkas,
—
kolegijų pirmininkai pagal jų, kaip Tarnautojų teismo narių, pareigų ėjimo trukmę,
—
kiti teisėjai taip pat pagal pareigų ėjimo trukmę.
2.   Jeigu pareigų ėjimo trukmė yra vienoda, vyresniškumas nustatomas pagal amžių.
3.   Kitai kadencijai paskirti teisėjai išlaiko savo vyresniškumą pagal pareigų ėjimo trukmę.
7 straipsnis
Tarnautojų teismo pirmininko rinkimai
1.   Pagal Statuto I priedo 4 straipsnio 1 dalį teisėjai iš savo tarpo trejiems metams renka Tarnautojų teismo pirmininką. Jis gali būti perrenkamas kitai kadencijai.
2.   Jeigu Tarnautojų teismo pirmininko vieta tampa laisva anksčiau, nei pasibaigia įprasta jo kadencija, Tarnautojų teismas likusiam kadencijos laikui pirmininku išrenka kitą teisėją.
3.   Šiame straipsnyje numatyti rinkimai vyksta balsuojant slaptai. Išrenkamas teisėjas, kuris gavo daugiau nei pusę Tarnautojų teismo teisėjų balsų. Jeigu nė vienas teisėjas negauna balsų daugumos, surengiami kiti balsavimai, kol ji bus pasiekta.
4.   Tarnautojų teismo pirmininko pavardė skelbiama Europos Sąjungos oficialiajame leidinyje.
8 straipsnis
Tarnautojų teismo pirmininko kompetencija
1.   Tarnautojų teismo pirmininkas pirmininkauja:
—
plenarinės sesijos,
—
penkių teisėjų kolegijos,
—
bet kurios trijų teisėjų kolegijos, kuriai jis priskirtas, posėdžiuose ir pasitarimuose.
2.   Tarnautojų teismo pirmininkas vadovauja Tarnautojų teismo veiklai ir prižiūri, kad Tarnautojų teismo struktūriniai padaliniai veiktų tinkamai. Jis pirmininkauja plenariniame susirinkime.
3.   Tarnautojų teismo pirmininkas atstovauja Tarnautojų teismui.
9 straipsnis
Tarnautojų teismo pirmininko laikinas pakeitimas
Jeigu Tarnautojų teismo pirmininko nėra, jis negali vykdyti savo pareigų arba jeigu pirmininko vieta yra laisva, pirmininkavimo funkcijas vykdo vienas iš teisėjų; laikomasi 6 straipsnyje nustatytos vyresniškumo tvarkos.
2 SKYRIUS
Bylas nagrinėjančio teismo sudėtys
10 straipsnis
Bylas nagrinėjančio teismo sudėtys
Pagal Statuto I priedo 4 straipsnio 2 dalį Tarnautojų teismas priima sprendimus plenarinėje sesijoje, penkių teisėjų kolegijoje, trijų teisėjų kolegijose ar vieno teisėjo sudėties.
11 straipsnis
Kolegijų sudarymas
1.   Tarnautojų teismas sudaro trijų teisėjų kolegijas. Jis gali sudaryti penkių teisėjų kolegiją.
2.   Tarnautojų teismas sprendžia, kuriuos teisėjus į jas paskirti. Jeigu į tam tikrą kolegiją paskirtų teisėjų skaičius viršija posėdžiaujančių teisėjų skaičių, jis sprendžia, kaip paskirti teisėjus, kurie dalyvaus bylą nagrinėjančios sudėties teisme.
3.   Pagal šį straipsnį priimti sprendimai skelbiami Europos Sąjungos oficialiajame leidinyje.
12 straipsnis
Kolegijų pirmininkai
1.   Pagal Statuto I priedo 4 straipsnio 3 dalį teisėjai iš savo tarpo trejų metų laikotarpiui išrenka iš trijų teisėjų sudarytų kolegijų pirmininkus. Pirmininkai gali būti perrinkti kitai kadencijai.
2.   Taikomos 7 straipsnio 2 ir 4 dalių nuostatos.
3.   Kolegijų pirmininkai vadovauja savo kolegijos darbui ir pirmininkauja jos posėdžiuose ir pasitarimuose.
4.   Jeigu kolegijos pirmininko nėra, jis negali vykdyti savo pareigų arba jeigu kolegijos pirmininko vieta yra laisva, laikantis 6 straipsnyje nustatytos tvarkos, jo funkcijas vykdo vienas iš šios kolegijos narių.
5.   Jeigu išimtinėmis aplinkybėmis Tarnautojų teismo pirmininkas paskiriamas į bylą nagrinėjantį teismą, kad būtų papildyta jo sudėtis, jis jam pirmininkauja.
13 straipsnis
Įprasta bylą nagrinėjančio teismo sudėtis – Bylų paskyrimas kolegijoms
1.   Išskyrus 14 ir 15 straipsniuose numatytus atvejus, Tarnautojų teismas posėdžiauja trijų teisėjų kolegijose.
2.   Tarnautojų teismas nustato kriterijus, pagal kuriuos bylos paskiriamos arba iš naujo skiriamos minėtoms kolegijoms, be kita ko, dėl tarp bylų esančio ryšio arba siekiant užtikrinti subalansuotą ir nuoseklų darbo krūvio paskirstymą kolegijoms.
3.   Pirmesnėje šio straipsnio dalyje numatytas sprendimas skelbiamas Europos Sąjungos oficialiajame leidinyje.
14 straipsnis
Bylos perdavimas plenarinei sesijai arba penkių teisėjų kolegijai
1.   Kai tai pateisinama dėl kilusių teisinių klausimų sudėtingumo, bylos svarbos arba ypatingų aplinkybių, byla gali būti perduota plenarinei sesijai arba penkių teisėjų kolegijai.
2.   Sprendimą perduoti bylą Tarnautojų teismas priima plenariniame susirinkime, pasiūlius tą bylą nagrinėjančiai kolegijai arba bet kuriam Tarnautojų teismo nariui. Jis gali būti priimtas bet kurioje proceso stadijoje.
15 straipsnis
Bylos perdavimas vienam teisėjui
1.   Bylas, paskirtas trijų teisėjų kolegijai, gali nagrinėti teisėjas pranešėjas, kuris jas nagrinėja kaip vienas teisėjas, jeigu, atsižvelgiant į tai, kad kilę teisiniai arba faktiniai klausimai nesudėtingi, bylos svarba ribota ir nėra jokių kitų ypatingų aplinkybių, šios bylos gali būti taip nagrinėjamos.
Negalima bylos perduoti vienam teisėjui, jeigu joje kyla klausimų dėl visuotinai taikomo akto teisėtumo, nebent dėl šių klausimų Teisingumo Teismas, Bendrasis Teismas arba Tarnautojų teismas jau būtų priėmęs sprendimą.
2.   Išklausiusi šalis, sprendimą perduoti bylą nagrinėti vienam teisėjui vieningai priima tą bylą nagrinėjanti kolegija. Jis gali būti priimtas bet kurioje proceso stadijoje.
3.   Jeigu teisėjo, kuriam byla buvo perduota nagrinėti vienam, nėra arba jis negali vykdyti savo pareigų, pirmininkas vietoj jo paskiria kitą teisėją.
4.   Vienas teisėjas perduoda bylą kolegijai, jeigu nustato, kad nebetenkinamos 1 dalyje nurodytos sąlygos.
5.   Vieno teisėjo nagrinėjamose bylose pirmininko įgaliojimus vykdo tas teisėjas.
3 SKYRIUS
Teismo kanceliarija ir kiti struktūriniai padaliniai
1 skirsnis
Teismo kanceliarija
16 straipsnis
Teismo kanclerio skyrimas
1.   Tarnautojų teismas skiria savo kanclerį.
2.   Apie laisvą Teismo kanclerio vietą skelbiama Europos Sąjungos oficialiajame leidinyje. Per laikotarpį, kuris negali būti trumpesnis nei trys savaitės, suinteresuotieji asmenys gali pateikti paraiškas užimti šias pareigas kartu su išsamia informacija apie savo universitetinį išsilavinimą, kalbų mokėjimą, dabartinę ir ankstesnę profesinę veiklą, turimą patirtį teisingumo vykdymo ir tarptautinių santykių srityje, jeigu tokia patirtis yra, ir savo pilietybę.
3.   Likus dviem savaitėms iki nustatytos paskyrimo dienos, Tarnautojų teismo pirmininkas teisėjams praneša apie paduotas paraiškas užimti šias pareigas.
4.   Balsavimas vyksta laikantis 7 straipsnio 3 dalyje nustatytos tvarkos.
5.   Teismo kancleris skiriamas šešeriems metams. Jis gali būti paskirtas naujai kadencijai. Tarnautojų teismas gali nuspręsti einantį pareigas Teismo kanclerį paskirti naujai kadencijai nesilaikydamas šio straipsnio 2 ir 3 dalyse nustatytos tvarkos. Tokiu atveju taikoma 4 dalyje nustatyta tvarka.
6.   Prieš pradėdamas eiti savo pareigas Teismo kancleris Tarnautojų teisme prisiekia, kaip nurodyta 3 straipsnyje, ir pasirašo 4 straipsnyje numatytą pareiškimą.
7.   Teismo kanclerio pavardė skelbiama Europos Sąjungos oficialiajame leidinyje.
17 straipsnis
Teismo kanclerio pareigų pasibaigimas
1.   Teismo kancleris gali būti atleistas iš pareigų tik tuo atveju, jeigu nebeatitinka keliamų reikalavimų arba nebevykdo su pareigomis susijusių įsipareigojimų. Teismas sprendžia suteikęs Teismo kancleriui galimybę pateikti savo paaiškinimus.
2.   Jeigu Teismo kanclerio vieta tampa laisva anksčiau, nei pasibaigia nustatyta kadencija, Tarnautojų teismas šešeriems metams skiria naują Teismo kanclerį.
18 straipsnis
Teismo kanclerio pavaduotojas
Laikydamasis Teismo kancleriui skirti nustatytos tvarkos, Tarnautojų teismas gali paskirti Teismo kanclerio pavaduotoją, kuris padeda Teismo kancleriui ir gali laikinai pakeisti, kai jo nėra arba jis negali vykdyti savo pareigų.
19 straipsnis
Teismo kanclerio nebuvimas arba negalėjimas vykdyti savo pareigų
1.   Jeigu Teismo kanclerio nėra arba jis negali vykdyti savo pareigų ir jeigu Teismo kanclerio pavaduotojo nėra arba jis negali vykdyti savo pareigų, arba jeigu jų vietos yra laisvos, prireikus Tarnautojų teismo pirmininkas paskiria pareigūną arba tarnautoją laikinai eiti Teismo kanclerio pareigas.
2.   Jeigu Tarnautojų teismas posėdžiauja nedalyvaujant Teismo kancleriui, Tarnautojų teismas prireikus paveda rašyti protokolą teisėjui, paskirtam atvirkštine nei 6 straipsnyje nustatyta tvarka. Protokolą pasirašo tas teisėjas ir pirmininkas.
20 straipsnis
Teismo kanclerio kompetencija
1.   Teismo kancleris yra pavaldus Tarnautojų teismo pirmininkui ir atsako už Teismo kanceliariją; visų pirma jis yra atsakingas už dokumentų priėmimą, perdavimą bei saugojimą ir už pagal šį reglamentą numatytą dokumentų įteikimą.
2.   Teismo kancleris padeda Tarnautojų teismo nariams vykdyti jų pareigas. Išskyrus 5 straipsnio, 17 straipsnio 1 dalies ir 29 straipsnio nuostatose nurodytus atvejus, Teismo kancleris dalyvauja Tarnautojų teismo posėdžiuose ir surašo jų protokolą.
3.   Teismo kancleriui yra patikima saugoti antspaudus ir jis atsakingas už archyvą bei Tarnautojų teismo leidinius, visų pirma už Tarnautojų teismo praktikos rinkinį.
4.   Padedamas institucijos struktūrinių padalinių, pavaldus Tarnautojų teismo pirmininkui Teismo kancleris užtikrina Tarnautojų teismo administravimą ir rūpinasi atitinkamų pajamų ir išlaidų tvarkymu.
21 straipsnis
Registro tvarkymas
1.   Teismo kanceliarijoje, prižiūrint Teismo kancleriui, yra tvarkomas registras, kuriame pateikimo eilės tvarka registruojami visi procesiniai dokumentai. Registro įrašai ir originale ar šiam tikslui pateiktose kopijose Teismo kanclerio padaryti įrašai yra autentiški.
2.   Pagal 90 straipsnį ginčams draugiškai spręsti skirtus dokumentus Teismo kanceliarija registruoja atskirai.
22 straipsnis
Susipažinimas su bylos medžiaga ir registro įrašais
1.   Nepažeidžiant 44 straipsnio 3 dalies, 47 straipsnio ir 87 straipsnio 3 dalies, kiekviena bylos šalis gali:
—
Teismo kanceliarijoje susipažinti su bylos medžiaga ir su jos byla susijusiomis ištraukomis iš registro,
—
sumokėjusi Teismo kanceliarijos mokestį pagal tarifus, kuriuos Teismo kanclerio siūlymu nustato Tarnautojų teismas, gauti papildomas procesinių dokumentų, jų priedų, nutarčių ir sprendimų kopijas, taip pat kitų bylos medžiagoje esančių dokumentų ir ištraukų iš registro kopijas; prireikus šios kopijos patvirtinamos.
2.   Joks privatus arba viešasis trečiasis asmuo negali susipažinti su bylos medžiaga negavęs aiškaus Tarnautojų teismo pirmininko leidimo, kuris suteikiamas išklausius šalis. Toks leidimas susipažinti su visa bylos medžiaga ar jos dalimi suteikiamas tik pateikus prašymą raštu kartu su išsamiu teisėto intereso susipažinti su šia medžiaga pagrindimu. Su medžiaga susipažįstama Teismo kanceliarijoje.
Sumokėjęs nustatyto tarifo Teismo kanceliarijos mokestį kiekvienas trečiasis asmuo gali gauti sprendimų ir nutarčių kopijas. Šios kopijos patvirtinamos, jeigu tai pagrįsta teisėtu interesu.
Kiekvienam pagrįstai suinteresuotam asmeniui Tarnautojų teismo kancleris gali leisti Teismo kanceliarijoje susipažinti su registro įrašais ir, sumokėjus nustatyto tarifo Teismo kanceliarijos mokestį, gauti tokių įrašų kopijas ar ištraukas.
Išduodant sprendimų ar nutarčių kopijas ir suteikiant šios dalies pirmoje arba trečioje pastraipose numatytą leidimą prireikus atsižvelgiama į 44 straipsnio 3 dalį, 47, 48 straipsnius, 87 straipsnio 3 dalį ir jais remiantis priimtus sprendimus.
2 skirsnis
Struktūriniai padaliniai
23 straipsnis
Pareigūnai ir kiti tarnautojai
Pareigūnai ir kiti tarnautojai, kurių užduotis yra padėti Tarnautojų teismo pirmininkui, teisėjams ir Teismo kancleriui, skiriami vadovaujantis Pareigūnų tarnybos nuostatuose numatytomis sąlygomis. Jie atsiskaito Teismo kancleriui ir pavaldūs Tarnautojų teismo pirmininkui.
4 SKYRIUS
Tarnautojų teismo darbo organizavimas
24 straipsnis
Tarnautojų teismo posėdžių data, laikas ir vieta
1.   Tarnautojų teismo posėdžių datą ir laiką nustato pirmininkas.
2.   Tarnautojų teismas gali nuspręsti vieną ar daugiau posėdžių surengti kitoje nei Tarnautojų teismo buveinė vietoje.
25 straipsnis
Tarnautojų teismo veiklos kalendorius
1.   Teismo veiklos metai prasideda kiekvienų kalendorinių metų spalio 1 d. ir baigiasi kitų metų rugsėjo 30 d.
2.   Tarnautojų teismui taikomi Teisingumo Teismo nustatyti ir Europos Sąjungos oficialiajame leidinyje paskelbti teismo atostogų laikotarpiai ir oficialiųjų švenčių sąrašas.
3.   Per teismo atostogas Tarnautojų teismo pirmininko pareigas toje vietoje, kur yra Tarnautojų teismo buveinė, eina pats Tarnautojų teismo pirmininkas, kolegijos pirmininkas ar kitas teisėjas, kurio Tarnautojų teismo pirmininkas paprašo laikinai jį pakeisti. Iškilus neatidėliotinam reikalui, Tarnautojų teismo pirmininkas gali sušaukti teisėjus.
4.   Esant pagrįstiems motyvams, Tarnautojų teismas gali išleisti bet kurį teisėją atostogų.
26 straipsnis
Kvorumas
Tarnautojų teismas gali teisėtai posėdžiauti, tik jeigu yra:
—
penkių teisėjų kvorumas plenarinėje sesijoje,
—
trijų teisėjų kvorumas penkių teisėjų kolegijoje ir trijų teisėjų kolegijose pagal Statuto 17 straipsnio antrą pastraipą.
27 straipsnis
Teisėjo nebuvimas arba negalėjimas vykdyti savo pareigų
1.   Jeigu dėl to, kad teisėjo nėra arba jis negali vykdyti savo pareigų, nėra kvorumo, pirmininkas posėdį atideda, kol teisėjas bus arba galės vykdyti savo pareigas.
2.   Kad kolegijoje būtų kvorumas, pirmininkas taip pat gali, jeigu to reikalauja geras teisingumo vykdymas, į bylą nagrinėjantį teismą paskirti kitą tos pačios kolegijos teisėją arba, jeigu tokio nėra, Tarnautojų teismo pirmininkui pasiūlyti paskirti kitos kolegijos teisėją. Pakeičiantis teisėjas skiriamas paeiliui, atvirkštine nei 6 straipsnyje nustatyta tvarka.
3.   Jeigu pagal pirmesnę dalį į bylą nagrinėjančios sudėties teismą teisėjas paskiriamas po teismo posėdžio, žodinė proceso dalis atnaujinama, išskyrus, kai, šalims sutikus, Tarnautojų teismas, siekdamas priimti byloje sprendimą per protingą terminą, nusprendžia nerengti naujo teismo posėdžio. Atnaujinti žodinę proceso dalį būtina tuo atveju, kai nėra daugiau kaip vieno teisėjo, dalyvavusių teismo posėdyje, arba daugiau kaip vienas teismo posėdyje dalyvavęs teisėjas negali vykdyti savo pareigų.
28 straipsnis
Penkių teisėjų kolegijos teisėjo nebuvimas arba negalėjimas vykdyti savo pareigų prieš teismo posėdį
Jeigu penkių teisėjų kolegijoje prieš teismo posėdį nėra teisėjo arba jis negali vykdyti savo pareigų, Tarnautojų teismo pirmininkas paskiria kitą teisėją paeiliui, atvirkštine nei 6 straipsnyje nustatyta tvarka. Jeigu penkių teisėjų skaičiaus pasiekti neįmanoma, teismo posėdis gali būti surengtas su sąlyga, kad yra kvorumas.
29 straipsnis
Pasitarimų tvarka
1.   Tarnautojų teismo pasitarimai yra ir išlieka slapti.
2.   Nepažeidžiant 27 straipsnio 3 dalies, jeigu buvo surengtas teismo posėdis, pasitarimuose dalyvauja tik jame dalyvavę teisėjai.
3.   Kiekvienas pasitarimuose dalyvaujantis teisėjas pareiškia savo nuomonę ir ją motyvuoja.
4.   Teisėjų daugumos po galutinio svarstymo padarytos išvados lemia Tarnautojų teismo sprendimą.
5.   Jeigu Tarnautojų teismas svarsto administracinius klausimus, pasitarimuose dalyvauja Teismo kancleris, išskyrus tuos atvejus, kai Tarnautojų teismas nusprendžia priešingai.
30 straipsnis
Pasitarimuose dalyvaujančių teisėjų skaičius
Pagal Statuto 17 straipsnio pirmą pastraipą ir šio Statuto I priedo 5 straipsnio pirmą pastraipą, jeigu penkių teisėjų kolegijoje arba plenarinėje sesijoje yra lyginis teisėjų skaičius dėl to, kad nėra vieno iš teisėjų arba jis negali vykdyti savo pareigų, pasitarimuose nedalyvauja pirmasis atvirkštine nei 6 straipsnyje numatyta tvarka nustatytas teisėjas, nebent jis yra teisėjas pranešėjas. Pastaruoju atveju pasitarimuose nedalyvauja kitas iš karto po jo einantis pagal šią atvirkštinę tvarką nustatytas teisėjas.
II ANTRAŠTINĖ DALIS
PROCESO NUOSTATOS
1 SKYRIUS
Bendrosios nuostatos
1 skirsnis
Atstovai, patarėjai ir advokatai
31 straipsnis
Atstovo, patarėjo ir advokato statusas
1.   Pagal Statuto 19 straipsnio pirmą pastraipą valstybei narei arba institucijai atstovaujantys atstovai, patarėjai ir advokatai privalo įrodyti savo statusą pateikdami Teismo kanceliarijai jų atstovaujamos arba jų padedamos šalies išduotą oficialų dokumentą arba įgaliojimą.
2.   Pagal Statuto 19 straipsnio pirmą, trečią ir ketvirtą pastraipas advokatai privalo įrodyti savo statusą pateikdami Teismo kanceliarijai dokumentą, patvirtinantį, kad jie turi teisę verstis advokato praktika valstybės narės arba kitos valstybės, Europos ekonominės erdvės susitarimo šalies, teisme.
32 straipsnis
Privilegijos, imunitetai ir lengvatos
1.   Atstovams, patarėjams ir advokatams, dalyvaujantiems Tarnautojų teismo arba teisminės institucijos, kuriai Tarnautojų teismas nusiuntė pavedimą, nagrinėjamoje byloje, suteikiamas imunitetas dėl visų jų su byla ar jos šalimis susijusių išsakytų pareiškimų ir pateiktų raštų.
2.   Atstovams, patarėjams ir advokatams taip pat suteikiamos šios privilegijos ir lengvatos:
a)
su procesu susiję raštai ir dokumentai negali būti nei kratos, nei konfiskacijos objektas; kilus ginčui, muitinės arba policijos pareigūnai gali užantspauduoti minėtus raštus arba dokumentus; tuo atveju jie nedelsiant perduodami Tarnautojų teismui, kad šis juos patikrintų dalyvaujant Teismo kancleriui ir suinteresuotajam asmeniui;
b)
atstovai, patarėjai ir advokatai turi teisę nekliudomai keliauti, kai to reikia atliekant jų pareigas.
3.   1 ir 2 dalyse nurodytos privilegijos, imunitetai ir lengvatos taikomi atstovams, patarėjams ir advokatams, jeigu prieš tai įvykdyti 31 straipsnyje nurodyti formalumai. Prireikus Teismo kancleris išduoda jiems pažymėjimą. Šis pažymėjimas galioja nurodytą laikotarpį, kuris, atsižvelgiant į proceso trukmę, gali būti pratęstas arba sutrumpintas.
33 straipsnis
Imuniteto panaikinimas
1.   32 straipsnyje nurodytos privilegijos, imunitetai ir lengvatos suteikiami tik dėl bylos nagrinėjimo.
2.   Tarnautojų teismas gali panaikinti imunitetą, jeigu mano, kad tai netrukdo nagrinėti bylą.
Tarnautojų teismas priima sprendimą išklausęs atitinkamą atstovą, patarėją ar advokatą.
34 straipsnis
Pašalinimas iš bylos nagrinėjimo
1.   Jeigu Tarnautojų teismas mano, kad atstovo, patarėjo arba advokato elgesys Tarnautojų teisme yra nesuderinamas su pagarba Tarnautojų teismui arba su gero teisingumo vykdymo reikalavimais, arba toks atstovas, patarėjas ar advokatas naudojasi savo teisėmis kitais tikslais nei tie, kuriems jos buvo pripažintos, jis apie tai praneša suinteresuotajam asmeniui. Tarnautojų teismo pirmininkas gali apie tai pranešti kompetentingoms institucijoms, kurioms suinteresuotasis asmuo yra atskaitingas; suinteresuotajam asmeniui perduodama toms institucijoms adresuoto laiško kopija.
2.   Dėl tų pačių priežasčių Tarnautojų teismas, išklausęs suinteresuotąjį asmenį, bet kuriuo metu gali motyvuota nutartimi nuspręsti pašalinti atstovą, patarėją arba advokatą iš bylos nagrinėjimo. Ši nutartis vykdytina iš karto.
3.   Kai iš bylos nagrinėjimo pašalinamas atstovas, patarėjas arba advokatas, bylos nagrinėjimas sustabdomas pirmininko nustatytam laikotarpiui, kad suinteresuotoji šalis turėtų laiko pasirinkti kitą atstovą, patarėją arba advokatą.
4.   Taikant šį straipsnį priimti sprendimai gali būti panaikinti.
35 straipsnis
Universiteto dėstytojai
Šio skirsnio nuostatos taikomos universiteto dėstytojams, kurie pagal Statuto 19 straipsnį turi teisę atstovauti Tarnautojų teisme.
2 skirsnis
Dokumentų įteikimas
36 straipsnis
Dokumentų įteikimas
1.   Jeigu pagal šį reglamentą reikalaujama, kad tam tikram asmeniui būtų įteiktas tam tikras dokumentas, Teismo kancleris pasirūpina, kad jis būtų įteiktas to asmens nurodytu adresu dokumentams įteikti, išsiųstas registruotu laišku su pranešimu apie gavimą arba asmeniškai įteiktas su įteikimo kvitu. Teismo kancleris parengia ir patvirtina įteikiamų dokumentų kopijas, išskyrus atvejus, kai pagal 45 straipsnio 2 dalies antrą pastraipą juos pateikia pačios šalys.
2.   Jeigu adresatas sutiko, kad dokumentai jam būtų įteikiami telefaksu, bet kokie procesiniai dokumentai, įskaitant Tarnautojų teismo sprendimus ir nutartis, įteikiami šitaip perduodant jų kopijas.
3.   Jeigu dėl techninių priežasčių arba dokumento pobūdžio ar apimties taip jo perduoti negalima ir jeigu adresatas nėra nurodęs adreso dokumentams įteikti, dokumentas įteikiamas jo adresu, laikantis 1 dalyje nustatytos tvarkos. Adresatui apie tai pranešama telefaksu. Tuomet dokumentas laikomas adresatui įteiktu registruotu paštu dešimtą dieną po to, kai registruotas laiškas buvo išsiųstas tos vietos, kur yra Tarnautojų teismo buveinė, pašte, išskyrus atvejus, kai patvirtinime apie gavimą nurodyta, kad laiškas buvo gautas kitą dieną, arba kai adresatas ne vėliau kaip per tris savaites nuo pranešimo telefaksu Teismo kanclerį informuoja, kad įteiktinas dokumentas jo nepasiekė.
4.   Tarnautojų teismas sprendime gali nustatyti, kokiomis sąlygomis procesinis dokumentas gali būti įteiktas elektroniniu būdu. Šis sprendimas skelbiamas Europos Sąjungos oficialiajame leidinyje.
3 skirsnis
Terminai
37 straipsnis
Terminų skaičiavimas
1.   Procesiniai terminai, kurie numatyti Sutartyse, Statute, Pareigūnų tarnybos nuostatuose ir šiame reglamente, skaičiuojami taip:
a)
jeigu dienomis, savaitėmis, mėnesiais arba metais nustatytas terminas skaičiuojamas nuo momento, kai atsitinka įvykis arba yra atliekamas veiksmas, ta diena, kai atsitinka toks įvykis arba atliekamas toks veiksmas, į šį terminą neįskaičiuojama;
b)
terminas, nustatytas savaitėmis, mėnesiais arba metais, pasibaigia kartu su paskutinės jo savaitės, mėnesio arba metų diena, kuri atitinka tą savaitės, mėnesio arba metų dieną, kai atsitiko įvykis arba buvo atliktas veiksmas, nuo kurio terminas yra skaičiuojamas. Jeigu mėnesiais arba metais nustatytas terminas baigiasi mėnesį, kurį atitinkamos dienos nėra, terminas pasibaigia kartu su paskutine to mėnesio diena;
c)
jeigu terminas yra nustatytas mėnesiais ir dienomis, pirmiausia atsižvelgiama į pilnus mėnesius ir tik tada į dienas;
d)
į terminus įskaičiuojami šeštadieniai, sekmadieniai ir oficialiosios šventės, minimos 25 straipsnio 2 dalyje,
e)
per teismo atostogas terminų eiga nėra sustabdoma.
2.   Jeigu terminas, pratęstas pagal 38 straipsnį, baigiasi šeštadienį, sekmadienį arba oficialiosios šventės dieną, jis pratęsiamas iki artimiausios darbo dienos pabaigos.
38 straipsnis
Terminas dėl nuotolių
Procesiniai terminai dėl nuotolių pratęsiami fiksuotu dešimties dienų terminu.
39 straipsnis
Terminų nustatymas ir pratęsimas
1.   Pareigūnų tarnybos nuostatuose arba šiame reglamente nenustatytas datas arba terminus pateikti procesinius dokumentus nustato pirmininkas. Jis gali juos pratęsti.
Nukrypstant nuo pirmos pastraipos, datas arba terminus pateikti atsakymus dėl pagal 69 straipsnio 2 dalį teisėjo pranešėjo nustatytų proceso organizavimo priemonių nustato ir prireikus pratęsia teisėjas pranešėjas.
2.   Pirmininkas arba 1 dalies antroje pastraipoje numatytu atveju teisėjas pranešėjas gali suteikti Teismo kancleriui teisę nustatyti arba pratęsti tam tikrus terminus, kuriuos jiems tenka paskirti arba pratęsti pagal šį reglamentą.
3.   Išklausęs šalis, Tarnautojų teismas nusprendžia, ar dėl datos arba termino, kurie nėra nustatyti Pareigūnų tarnybos nuostatuose arba šiame reglamente, nesilaikymo atitinkamas dokumentas arba atsakymas yra nepriimtini.
Pirma pastraipa taikoma, kai nesilaikoma 88 straipsnio 3 dalies pirmoje pastraipoje nustatyto termino pateikti įstojimo į bylą paaiškinimą.
4 skirsnis
Bylų nagrinėjimo būdai
40 straipsnis
Bylų nagrinėjimo būdai
1.   Nepažeidžiant specialių Statute ar šiame reglamente numatytų nuostatų, Tarnautojų teisme procesą sudaro rašytinė ir žodinė dalys.
2.   Nukrypstant nuo 1 dalies, byla gali būti nagrinėjama taikant vieną iš šios antraštinės dalies 4 skyriuje numatytų procedūrų. Bet kuriuo momentu Tarnautojų teismas taip pat gali bandyti palengvinti draugišką ginčo sprendimą.
41 straipsnis
Bylų nagrinėjimo eilės tvarka
1.   Tarnautojų teismas bylas nagrinėja eilės tvarka pagal jų parengimą.
2.   Išklausęs šalis, pirmininkas ypatingomis aplinkybėmis gali nuspręsti, kad tam tikros bylos nagrinėjimui turi būti suteikiama pirmenybė, visų pirma, kai tokia byla gali būti nagrinėjama kaip pavyzdinė grupei bylų, kuriose, esant analogiškoms faktinėms aplinkybėms, keliami vienas ar keli tapatūs teisės klausimai.
Prireikus pirmininkas perduoda spręsti klausimą Tarnautojų teismo pirmininkui.
3.   Išklausęs šalis, ypač siekdamas palengvinti draugišką ginčo sprendimą, savo iniciatyva arba vienos iš šalių prašymu, pirmininkas ypatingomis aplinkybėmis gali nuspręsti atidėti bylos nagrinėjimą vėlesniam laikui.
42 straipsnis
Bylos nagrinėjimo sustabdymo atvejai ir procedūra
1.   Nepažeidžiant 125 straipsnio 5 dalies, 126 straipsnio 4 dalies ir 127 straipsnio 6 dalies, bylos nagrinėjimas gali būti sustabdytas:
a)
kai Tarnautojų teismas ir atitinkamai Bendrasis Teismas ar Teisingumo Teismas turi išnagrinėti bylas, kuriose keliamas tas pats išaiškinimo klausimas arba ginčijamas to paties akto galiojimas;
b)
kai Bendrajame Teisme paduodamas apeliacinis skundas dėl Tarnautojų teismo sprendimo, kuriuo tik iš dalies išnagrinėjama byla iš esmės arba kuriuo išsprendžiamas atskirasis procesinis klausimas dėl kompetencijos nebuvimu ar nepriimtinumu grindžiamo prieštaravimo arba kuriuo atmetamas prašymas įstoti į bylą;
c)
kai Tarnautojų teismas turi išnagrinėti bylas, kuriose, esant analogiškoms faktinėms aplinkybėms, keliami vienas ar keli tapatūs teisės klausimai, ir kai viena ar kelios iš šių bylų gali būti nagrinėjamos kaip pavyzdinės bylos;
d)
šalių arba vienos iš jų prašymu;
e)
kitais konkrečiais atvejais, kai to reikalauja geras teisingumo vykdymas.
2.   Pirmininkas priima sprendimą išklausęs šalis. Jis gali perduoti šį klausimą spręsti Tarnautojų teismui. Esant prieštaravimui, sprendimas dėl bylos nagrinėjimo sustabdymo priimamas motyvuota nutartimi.
3.   Kiekvienas sprendimas atnaujinti bylos nagrinėjimą, nepasibaigus sustabdymo terminui arba nurodytas 43 straipsnio 3 dalyje, priimamas laikantis tos pačios tvarkos.
43 straipsnis
Sustabdymo trukmė ir pasekmės
1.   Bylos nagrinėjimo sustabdymas įsigalioja nuo sprendime arba nutartyje dėl sustabdymo nurodytos dienos arba, jeigu ji nenurodyta, tokio sprendimo arba tokios nutarties priėmimo dieną.
2.   Sustabdžius bylos nagrinėjimą, nutrūksta visų procesinių terminų eiga, išskyrus 86 straipsnio 1 dalyje prašymui įstoti į bylą nurodytą terminą.
3.   Jeigu sprendime arba nutartyje dėl bylos nagrinėjimo sustabdymo nenurodoma, kuriam laikui jis sustabdomas, šis laikotarpis baigiasi sprendime arba nutartyje dėl bylos nagrinėjimo atnaujinimo nurodytą dieną arba, jeigu ji nėra nurodyta, tokio sprendimo arba tokios nutarties priėmimo dieną.
4.   Nuo bylos nagrinėjimo, kuris buvo sustabdytas, atnaujinimo dienos procesiniai terminai, kurių eiga buvo nutrūkusi, pakeičiami naujais terminais, kurių eiga prasideda nuo tokio atnaujinimo dienos.
44 straipsnis
Sujungimas, atskyrimas ir išskyrimas
1.   Dėl tarp dviejų ar kelių bylų esančio ryšio jos gali būti sujungtos, kad būtų bendrai vykdoma rašytinė arba žodinė proceso dalis arba priimtas sprendimas arba nutartis, kuriais bus užbaigtas procesas.
Bet kuriuo momentu, išklausęs šalis, dėl bylų sujungimo sprendžia pirmininkas. Esant prieštaravimui, dėl bylų sujungimo sprendžiama motyvuota nutartimi. Pirmininkas gali perduoti spręsti šį klausimą Tarnautojų teismui.
2.   1 dalies antroje pastraipoje numatytomis sąlygomis pirmininkas gali atskirti anksčiau sujungtas bylas arba išskirti bylą, kurioje vienas ar keli ieškovai su kitais ieškovais pareiškė kolektyvinį ieškinį.
3.   Sujungtų bylų šalims atstovaujantys asmenys Teismo kanceliarijoje gali susipažinti su kitose susijusiose bylose šalims įteiktais procesiniais dokumentais. Tačiau vienos iš šalių prašymu pirmininkas, nepažeisdamas 47 straipsnio 1 ir 2 dalių, gali neleisti susipažinti su slaptais ar konfidencialiais dokumentais.
5 skirsnis
Procesiniai dokumentai, dokumentai ir įrodymai
45 straipsnis
Procesinių dokumentų pateikimas
1.   Kiekviename procesiniame dokumente nurodoma jo data. Skaičiuojant procesinius terminus atsižvelgiama tik į dokumento originalo gavimo Teismo kanceliarijoje datą ir laiką.
Prie kiekvieno procesinio dokumento pridedami įrodymai ir dokumentai, kuriais jame remiamasi, taip pat šių įrodymų ir dokumentų sąrašas.
Jeigu dėl įrodymo ar dokumento apimties prie procesinio dokumento pridedamos tik jo dalys, Teismo kanceliarijai perduodamas visas įrodymas ar dokumentas arba visa jo kopija.
Be šių dokumentų, institucijos per Tarnautojų teismo nustatytą terminą pateikia savo parengtų procesinių dokumentų vertimus į kitas 1958 m. balandžio 15 d. Tarybos reglamento Nr. 1, nustatančio kalbas, kurios turi būti vartojamos Europos ekonominėje bendrijoje, 1 straipsnyje nurodytas kalbas.
2.   Kiekvieno procesinio dokumento originalo popierinę versiją turi ranka pasirašyti šalies atstovas arba advokatas.
Kartu su originalu ir visais jame nurodytais priedais pateikiamos penkios jų kopijos Tarnautojų teismui ir tiek kopijų, kiek byloje yra šalių. Kopijų tikrumą patvirtina jas pateikianti šalis.
Nukrypstant nuo 1 dalies pirmos pastraipos antro sakinio, vertinant, ar laikytasi procesinių terminų, atsižvelgiama į dieną ir laiką, kai pasirašyto procesinio dokumento originalo kopija kartu su 1 dalies antroje pastraipoje nurodytu įrodymų ir dokumentų sąrašu gaunama Teismo kanceliarijoje telefaksu, jeigu ne vėliau kaip per dešimt dienų nuo originalo kopijos gavimo Teismo kanceliarijai pateikiamas pasirašytas procesinio dokumento originalas kartu su priedais ir kopijomis, nurodytais 1 dalies antroje pastraipoje. 38 straipsnis netaikomas šiam dešimties dienų terminui.
3.   Tarnautojų teismas sprendimu nustato, kokiomis sąlygomis elektroniniu būdu Teismo kanceliarijai pateiktas procesinis dokumentas pripažįstamas šio dokumento originalu. Toks sprendimas skelbiamas Europos Sąjungos oficialiajame leidinyje.
46 straipsnis
Procesinių dokumentų apimtis
Nepažeisdamas specialių šiame reglamente išdėstytų nuostatų Tarnautojų teismas pagal 132 straipsnį priimtame sprendime gali nustatyti maksimalią jam pateikiamų procesinių dokumentų apimtį. Toks sprendimas skelbiamas Europos Sąjungos oficialiajame leidinyje.
47 straipsnis
Dokumentų ir įrodymų konfidencialumas
1.   Nepažeidžiant 44 straipsnio 3 dalies ir 87 straipsnio 3 dalies, Tarnautojų teismas atsižvelgia tik į tuos dokumentus ir įrodymus, su kuriais galėjo susipažinti šalių atstovai, patarėjai arba advokatai ir dėl kurių galėjo pareikšti savo nuomonę.
2.   Jeigu Tarnautojų teismui būtina patikrinti dokumento, kuris gali būti svarbus sprendžiant bylą, konfidencialumą vienos ar daugiau šalių atžvilgiu, tas dokumentas šalims nepateikiamas, kol nesibaigė šis tikrinimas.
3.   Jeigu dokumentas, su kuriuo institucija atsisakė leisti susipažinti, pateikiamas byloje dėl šio atsisakymo teisėtumo Tarnautojų teismui, kitoms šalims šis dokumentas nepateikiamas.
48 straipsnis
Anonimiškumas
1.   Kai pareiškiamas ieškinys, ieškovas informuojamas apie tai, kad Tarnautojo teismo sprendimai skelbiami interneto svetainėje. Gavęs motyvuotą prašymą arba savo iniciatyva Tarnautojų teismas paskelbtoje informacijoje nenurodo ieškovo pavardės ir prireikus kitų duomenų, jeigu tokį anonimiškumą pateisina teisėti pagrindai.
Pirma pastraipa taikoma įstojusioms į bylą šalims, kurios yra fiziniai asmenys.
2.   Gavęs motyvuotą prašymą arba savo iniciatyva Tarnautojų teismas savo dokumentuose gali nenurodyti kitų asmenų ar subjektų, kurie buvo paminėti vykstant procesui, pavardžių ar tam tikrų su jais susijusių duomenų, jei yra teisėtų pagrindų, kurie pateisina tokių asmenų arba subjektų tapatybės arba tokių duomenų turinio konfidencialumą.
2 SKYRIUS
Įprastas procesas
1 skirsnis
Rašytinė proceso dalis
49 straipsnis
Bendroji taisyklė
Rašytinę proceso dalį sudaro ieškinio ir atsiliepimo į ieškinį pateikimas bei 55 straipsnyje numatytomis sąlygomis – dubliko ir tripliko pateikimas.
50 straipsnis
Ieškinys
1.   Statuto 21 straipsnyje minimame ieškinyje nurodoma:
a)
ieškovo pavardė arba pavadinimas ir adresas;
b)
pasirašančiojo asmens statusas ir adresas;
c)
šalis, prieš kurią ieškinys yra nukreiptas;
d)
ginčo dalykas ir ieškovo reikalavimai;
e)
aiškiai išdėstytos svarbios faktinės aplinkybės, pateikiamos chronologine tvarka, ir atskirai, tiksliai ir struktūriškai išdėstyti teisiniai pagrindai bei argumentai, kuriais remiamasi;
f)
jeigu reikia, pasiūlymai pateikti įrodymų.
2.   Jeigu reikia, prie ieškinio pridedama:
a)
aktas, kurį prašoma panaikinti;
b)
skundas, kaip apibrėžta Pareigūnų tarnybos nuostatų 90 straipsnio 2 dalyje, ir sprendimas, kuriuo atsakoma į šį skundą, taip pat nurodomos datos, kada buvo paduotas skundas ir pranešta apie sprendimą.
3.   Bylos nagrinėjimo tikslais ieškinyje nurodoma:
—
adresas dokumentams įteikti ir asmuo, įgaliotas priimti visus įteiktinus dokumentus,
—
arba ieškovo advokato sutikimas priimti visus įteiktinus dokumentus 36 straipsnio 4 dalyje nurodytu elektroniniu būdu arba telefaksu,
—
arba trys pirma nurodyti dokumentų įteikimo būdai.
4.   Jeigu ieškinys neatitinka 3 dalyje nurodytų reikalavimų, iki šio trūkumo pašalinimo visi procesui reikalingi dokumentai suinteresuotajai šaliai įteikiami išsiuntus juos registruotu laišku tai šaliai atstovaujančiam asmeniui. Nukrypstant nuo 36 straipsnio 1 dalies nuostatų, šiuo atveju dokumentai laikomi tinkamai įteiktais, jeigu registruotas laiškas išsiunčiamas tos vietos, kur yra Tarnautojų teismo buveinė, pašte.
5.   Ieškovo advokatas privalo prie ieškinio pridėti 31 straipsnio 2 dalyje nurodytą dokumentą.
6.   Jeigu ieškinys neatitinka 45 straipsnio 1 dalies antroje ir trečioje pastraipose, 45 straipsnio 2 dalies antroje pastraipoje, 46 straipsnyje arba šio straipsnio 1 dalies a, b ir c punktuose, 2 arba 5 dalyje išvardytų reikalavimų, Teismo kancleris nustato terminą pašalinti trūkumus. Jeigu per nustatytą terminą trūkumai nepašalinami, Tarnautojų teismas sprendžia, ar dėl šių reikalavimų nesilaikymo ieškinys yra nepriimtinas kaip netenkinantis formos reikalavimų.
51 straipsnis
Ieškinio įteikimas ir pranešimas apie jį Oficialiajame leidinyje
1.   Ieškinys įteikiamas atsakovui. 50 straipsnio 6 dalyje numatytais atvejais jis įteikiamas, kai tik pašalinami ieškinio trūkumai, arba, to nepadarius, kai tik Tarnautojų teismas nusprendžia, kad jis yra priimtinas.
2.   Pranešimas, kuriame nurodoma ieškinio gavimo data, atsakovas, ginčo dalykas, taip pat pateikiamas ginčo aprašymas ir ieškinyje nurodyti reikalavimai, skelbiamas Europos Sąjungos oficialiajame leidinyje.
52 straipsnis
Pirminis bylos paskyrimas konkrečios sudėties teismui
Tarnautojų teismui gavus ieškinį, šio teismo pirmininkas paskiria bylą vienai iš trijų teisėjų sudarytų kolegijų; laikomasi 13 straipsnio 2 dalyje nurodytų kriterijų.
Kiekvienoje tai kolegijai paskirtoje byloje kolegijos pirmininkas pasiūlo Tarnautojų teismo pirmininkui vieną teisėją paskirti teisėju pranešėju. Tarnautojų teismo pirmininkas priima sprendimą dėl šio pasiūlymo.
53 straipsnis
Atsiliepimas į ieškinį
1.   Per du mėnesius nuo ieškinio įteikimo atsakovas pateikia atsiliepimą į ieškinį, kuriame nurodoma:
a)
atsakovo pavardė arba pavadinimas ir adresas;
b)
pasirašančiojo asmens statusas ir adresas;
c)
atsakovo reikalavimai;
d)
teisinis bylos pagrindas, aiškiai išdėstytos svarbios faktinės aplinkybės, pateikiamos chronologine tvarka, ir atskirai, tiksliai ir struktūriškai išdėstyti teisiniai pagrindai bei argumentai, kuriais remiamasi;
e)
jeigu reikia, pasiūlymai pateikti įrodymų.
2.   Taikomos 50 straipsnio 3 ir 4 dalys.
3.   Atsakovo atstovas ir jam padedantis patarėjas arba advokatas vėliausiai kartu su atsiliepimu į ieškinį privalo pateikti 31 straipsnyje nurodytus dokumentus.
Prie atsiliepimo į ieškinį pridedami Europos Sąjungos oficialiajame leidinyje neskelbti dokumentai, kurie sudaro teisinį bylos pagrindą; kartu nurodoma jų priėmimo, įsigaliojimo ir prireikus panaikinimo data.
4.   Jeigu atsiliepimas į ieškinį neatitinka 45 straipsnio 1 dalies antroje–ketvirtoje pastraipose, 45 straipsnio 2 dalies antroje pastraipoje, 46 straipsnyje ar jo 3 dalyje išvardytų reikalavimų, Teismo kancleris nustato atsakovui terminą pašalinti trūkumus. Jeigu per nustatytą terminą trūkumai nepašalinami, Tarnautojų teismas sprendžia, ar dėl šių reikalavimų nesilaikymo atsiliepimas yra nepriimtinas kaip netenkinantis formos reikalavimų.
5.   Atsakovui pateikus tinkamai motyvuotą prašymą arba savo iniciatyva gero teisingumo vykdymo sumetimais, pirmininkas, esant ypatingoms aplinkybėms, gali pratęsti 1 dalyje nurodytą terminą.
54 straipsnis
Dokumentų perdavimas
Jeigu Europos Parlamentas, Taryba arba Europos Komisija nėra viena iš bylos šalių, Tarnautojų teismas siunčia jiems ieškinio ir atsiliepimo į ieškinį kopijas be priedų, kad jie galėtų nustatyti, ar pagal SESV 277 straipsnį siekiama pripažinti netaikytinu vieną iš jų aktų.
55 straipsnis
Antras pasikeitimas pareiškimais
1.   Pagal Statuto I priedo 7 straipsnio 3 dalį Tarnautojų teismas savo iniciatyva arba remdamasis motyvuotu ieškovo prašymu gali nuspręsti, kad, siekiant papildyti bylos medžiagą, būtina antrą kartą pasikeisti pareiškimais.
2.   Tarnautojų teismas gali nustatyti, kad antrą kartą pasikeičiant pareiškimais būtų aptarti tik jo nurodyti su teise arba faktinėmis aplinkybėmis susiję klausimai.
3.   Jeigu pareiškimas neatitinka 45 straipsnio 1 dalies antroje–ketvirtoje pastraipose, 45 straipsnio 2 dalies antroje pastraipoje arba 46 straipsnyje ar šio straipsnio 2 dalyje išvardytų reikalavimų, Teismo kancleris nustato atitinkamai šaliai terminą pašalinti trūkumus. Jeigu per nustatytą terminą trūkumai nepašalinami, Tarnautojų teismas sprendžia, ar dėl šių reikalavimų nesilaikymo pareiškimas yra nepriimtinas kaip netenkinantis formos reikalavimų.
2 skirsnis
Pagrindai ir įrodymai vykstant procesui
56 straipsnis
Nauji pagrindai
1.   Pirmą kartą pasikeitus pareiškimais, negalima remtis naujais pagrindais, nebent jie pagrindžiami teisinėmis ir faktinėmis aplinkybėmis, kurios tapo žinomos vykstant procesui.
2.   Jeigu vykstant procesui viena iš šalių pateikia naują pagrindą, pirmininkas, net ir pasibaigus įprastiems procesiniams terminams, vadovaudamasis teisėjo pranešėjo pranešimu, gali kitai šaliai nustatyti terminą atsakyti į šį pagrindą.
3.   Sprendimas dėl naujų pagrindų priimtinumo yra atidedamas ir priimamas kartu su sprendimu, kuriuo užbaigiamas procesas.
57 straipsnis
Nauji įrodymai ir pasiūlymai pateikti įrodymų
Iki teismo posėdžio pabaigos šalys gali papildomai pateikti įrodymų ar pasiūlymų pateikti įrodymų, kad paremtų savo argumentus, su sąlyga, kad vėlavimas juos pateikti yra tinkamai pagrįstas. Kitoms šalims suteikiama galimybė pateikti dėl jų savo nuomonę.
3 skirsnis
Preliminarus pranešimas
58 straipsnis
Preliminarus pranešimas
1.   Pasibaigus rašytinei proceso daliai, pirmininkas nustato teisėjo pranešėjo preliminaraus pranešimo pristatymo Tarnautojų teismui datą.
2.   Preliminariame pranešime pateikiami pasiūlymai, ar byloje reikia taikyti proceso organizavimo arba pasirengimo nagrinėti bylą priemones, ar galima atsisakyti teismo posėdžio, ar yra galimybių ginčą išspręsti draugiškai ir ar byla turėtų būti perduota plenarinei sesijai, penkių teisėjų kolegijai arba teisėjui pranešėjui, kuris ją nagrinėtų kaip vienas teisėjas.
3.   Atsižvelgdamas į teisėjo pranešėjo pasiūlymus Tarnautojų teismas sprendžia, kokių veiksmų reikia imtis.
4 skirsnis
Žodinė proceso dalis
59 straipsnis
Teismo posėdžio rengimas
1.   Nepažeidžiant konkrečių šio reglamento nuostatų, kurios Tarnautojų teismui leidžia išnagrinėti bylą priimant nutartį, ir, išskyrus šio straipsnio 2 dalyje numatytą atvejį, procesas Tarnautojų teisme apima teismo posėdį.
2.   Kai antrą kartą pasikeičiama pareiškimais ir Tarnautojų teismas mano, kad teismo posėdžio rengti nebūtina, jis, gavęs šalių sutikimą, gali nuspręsti priimti sprendimą be teismo posėdžio.
60 straipsnis
Teismo posėdžio data
Pirmininkas nustato teismo posėdžio datą.
61 straipsnis
Bendras teismo posėdis
Tarnautojų teismas gali surengti bendrą teismo posėdį keliose bylose, jeigu tai įmanoma dėl šių bylų panašumo.
62 straipsnis
Šalių nedalyvavimas teismo posėdyje
1.   Į teismo posėdį tinkamai pakviesti šalims atstovaujantys asmenys iki jo likus pakankamai laiko turi pranešti Tarnautojų teismui, jeigu jie nedalyvaus.
Tinkamai pakviesto šaliai atstovaujančio asmens nedalyvavimas be pateisinamos priežasties nėra kliūtis surengti teismo posėdį.
2.   Jeigu visi šalims atstovaujantys asmenys nurodo, kad nedalyvaus teismo posėdyje, Tarnautojų teismas gali nuspręsti, kad žodinė proceso dalis baigta.
63 straipsnis
Teismo posėdžio eiga
1.   Teisminius ginčus pradeda ir jiems vadovauja pirmininkas, kuris atsako už tinkamą teismo posėdžio eigą.
2.   Nusprendus svarstyti bylą uždarame teismo posėdyje, kaip nurodyta Statuto 31 straipsnyje, su teisminiais ginčais susijusi medžiaga neskelbiama.
3.   Šalys gali kreiptis į Tarnautojų teismą tik per savo atstovą arba advokatą.
4.   Vykstant teisminiams ginčams pirmininkas ir kiekvienas teisėjas gali:
a)
pateikti klausimų šalių atstovams, patarėjams arba advokatams;
b)
pasiūlyti šalims pačioms pareikšti savo nuomonę dėl tam tikrų ginčo aspektų.
64 straipsnis
Žodinės proceso dalies užbaigimas ir atnaujinimas
1.   Žodinės proceso dalies pabaigą pirmininkas paskelbia pasibaigus teisminiams ginčams.
2.   Tarnautojų teismas gali nutarti atnaujinti žodinę proceso dalį.
65 straipsnis
Teismo posėdžio protokolas
Teismo kancleris surašo kiekvieno teismo posėdžio protokolą. Protokolą pasirašo pirmininkas ir Teismo kancleris. Jis yra autentiškas dokumentas ir įteikiamas šalims.
66 straipsnis
Teismo posėdžio įrašas
Gavęs tinkamai pagrįstą prašymą pirmininkas gali leisti šaliai Tarnautojų teismo patalpose išklausyti teismo posėdžio garso įrašą per tą posėdį kalbėjusiojo vartota kalba.
3 SKYRIUS
Proceso organizavimo ir pasirengimo nagrinėti bylą priemonės
1 skirsnis
Tikslai
67 straipsnis
Tikslai
Proceso organizavimo ir pasirengimo nagrinėti bylą priemonių tikslas – užtikrinti, kad bylos būtų parengtos nagrinėti geriausiomis sąlygomis, sklandžiai vyktų rašytinė arba žodinė proceso dalis, būtų lengviau surinkti įrodymų ir išspręsti ginčus.
2 skirsnis
Proceso organizavimo priemonės
68 straipsnis
Tikslas
Gali būti naudojamos, be kita ko, šios proceso organizavimo priemonės:
a)
klausimų šalims pateikimas;
b)
pasiūlymas šalims pateikti pareiškimus raštu ar žodžiu dėl tam tikrų ginčo aspektų, visų pirma patikslinti savo reikalavimų, pagrindų ir argumentų apimtį arba išsakyti aiškesnę nuomonę ginčijamais klausimais;
c)
prašymas, kad šalys pateiktų ar patikslintų informaciją;
d)
prašymas, kad šalys pateiktų dokumentus ar bet kokių su byla susijusių įrodymų;
e)
prašymas, kad teismo posėdžio dalyviai savo kalbose daugiau dėmesio sutelktų į vieną ar kelis konkrečius klausimus;
f)
šalių šaukimas į susirinkimus.
69 straipsnis
Procesas
1.   Proceso organizavimo priemonių gali būti imtasi arba jos gali būti pakeistos bet kurioje proceso stadijoje. Prireikus dėl jų sprendžiama ex officio.
2.   Sprendimą dėl proceso organizavimo priemonių priima teisėjas pranešėjas, nebent šį klausimą jis perduoda svarstyti Tarnautojų teismui dėl numatomų priemonių apimties ar svarbos ginčui išspręsti.
3.   Kiekviena šalis gali pasiūlyti imtis proceso organizavimo priemonių, taip pat siūlyti jas pakeisti.
4.   Teismo kancleris pasirūpina, kad šalims būtų pranešta apie proceso organizavimo priemones.
5.   Jeigu raštu pateiktos šalių pastabos neatitinka 45 straipsnio 1 dalies antroje–ketvirtoje pastraipose, 45 straipsnio 2 dalies antroje pastraipoje arba 46 straipsnyje išvardytų reikalavimų, Teismo kancleris nustato atitinkamai šaliai terminą pašalinti trūkumus. Jeigu per nustatytą terminą trūkumai nepašalinami, Tarnautojų teismas sprendžia, ar dėl šių reikalavimų nesilaikymo tokios pastabos yra nepriimtinos kaip netenkinančios formos reikalavimų.
3 skirsnis
Pasirengimo nagrinėti bylą priemonės
70 straipsnis
Tikslas
Nepažeidžiant Statuto 24 ir 25 straipsnių nuostatų, pasirengimo nagrinėti bylą priemonės gali būti šios:
a)
pačių šalių atvykimas;
b)
prašymas, kad tretieji asmenys pateiktų arba patikslintų informaciją;
c)
prašymas, kad tretieji asmenys pateiktų dokumentus ar bet kokių su byla susijusių įrodymų;
d)
liudytojų parodymai;
e)
ekspertizė;
f)
nuvykimas į vietą atlikti apžiūrą;
g)
prašymas, kad šalis pateiktų dokumentus ar bet kokių su byla susijusių įrodymų, jeigu ji atsisako vykdyti proceso organizavimo priemonę, kurios imtasi šiuo tikslu.
71 straipsnis
Procesas
1.   Pasirengimo nagrinėti bylą priemonių, kurios būtinos ginčui išspręsti, galima imtis arba jos gali būti pakeistos bet kurioje proceso stadijoje. Prireikus Tarnautojų teismas jas skiria savo iniciatyva.
2.   Kiekviena šalis gali pasiūlyti imtis pasirengimo nagrinėti bylą priemonių, taip pat siūlyti jas pakeisti; ji tiksliai nurodo tokių priemonių tikslą ir jas ar jų pakeitimą galinčias pateisinti priežastis. Šių priemonių galima imtis tik išklausius kitas šalis.
3.   Tuo atveju, kai to reikia dėl bylos aplinkybių, šalių prašoma pateikti savo pastabas dėl priemonių, kurių ketina imtis Tarnautojų teismas ir kurios nurodytos 70 straipsnio a, b, c ir g punktuose.
4.   Sprendimas dėl:
—
70 straipsnio a, b ir c punktuose nurodytų priemonių turi būti pateiktas šalims ir tuo pasirūpina Teismo kancleris,
—
70 straipsnio d, e ir f punktuose nurodytų priemonių, išklausius šalis, priimamas nutartimi, kurioje išdėstomi įrodytini faktai,
—
70 straipsnio g punkte nurodytos priemonės priimamos nutartimi.
5.   Jeigu Tarnautojų teismas nusprendžia imtis pasirengimo nagrinėti bylą priemonės ir pats šios priemonės neįgyvendina, jis paveda ją įgyvendinti teisėjui pranešėjui.
6.   Šalys gali dalyvauti atliekant pasirengimo nagrinėti bylą veiksmus.
7.   Šalis visada gali pateikti paneigiančių įrodymų arba papildyti anksčiau pateiktuosius.
72 straipsnis
Liudytojų šaukimas
Tarnautojų teismas šaukia liudytojus, kurių apklausa pripažinta būtina. 71 straipsnio 4 dalies antroje įtraukoje numatytoje nutartyje nurodoma:
a)
liudytojų vardai, pavardės, statusas ir gyvenamoji vieta;
b)
apklausos data ir laikas;
c)
aplinkybės, dėl kurių liudytojai turi būti apklausti;
d)
prireikus Tarnautojų teismo pagal 78 straipsnį nustatytos liudytojų patirtų išlaidų atlyginimo priemonės ir pagal 74 straipsnį galimos skirti sankcijos už liudytojo pareigos neatlikimą.
73 straipsnis
Liudytojų apklausa
1.   Nustačius liudytojų tapatybę, pirmininkas arba teisėjas pranešėjas, kuriam Tarnautojų teismas paveda atlikti apklausą, įpareigoja liudytojus sakyti tiesą ir atkreipia dėmesį į pasekmes, už šios pareigos pažeidimą numatytas nacionalinės teisės aktuose.
2.   Išskyrus atvejį, kai išklausius šalis liudytojai atleidžiami nuo priesaikos, prieš duodami parodymus jie prisiekia taip:
„Aš prisiekiu sakyti tiesą, visą tiesą ir nieko, išskyrus tiesą.“
3.   Liudytojai savo parodymus duoda Tarnautojų teismui arba teisėjui pranešėjui, pakvietus šalis dalyvauti apklausoje. Liudytojams davus parodymus, Tarnautojų teismas arba teisėjas pranešėjas šalių prašymu arba savo iniciatyva gali pateikti jiems klausimų.
Pirmininkui arba teisėjui pranešėjui leidus, šalių atstovai, patarėjai arba advokatai gali pateikti klausimų liudytojams.
4.   Teismo kancleris surašo protokolą, kuriame išdėstomi liudytojų parodymai.
Protokolą pasirašo pirmininkas arba teisėjas pranešėjas ir Teismo kancleris. Prieš pasirašant protokolą liudytojams turi būti leista patikrinti protokolo turinį ir jį pasirašyti.
Protokolas yra autentiškas dokumentas. Jis įteikiamas šalims.
74 straipsnis
Liudytojų pareigos
1.   Tinkamai šaukiami liudytojai turi paklusti šaukimui ir atvykti į teismo posėdį.
2.   Jeigu be pateisinamos priežasties tinkamai šaukiamas liudytojas neatvyksta į Tarnautojų teismą, šis gali skirti ne didesnę kaip 5 000 eurų piniginę baudą ir nutarti įteikti pakartotinį šaukimą liudytojo sąskaita.
3.   Tokia pati bauda gali būti skirta ir liudytojui, kuris be pateisinamos priežasties atsisako duoti parodymus ar prisiekti.
4.   Jeigu liudytojas nurodo Tarnautojų teismui pateisinamas priežastis, apie kurias negalėjo informuoti anksčiau, jis gali būti atleistas nuo paskirtos piniginės baudos mokėjimo. Piniginė bauda liudytojo prašymu gali būti sumažinta, jeigu jis įrodo, kad ši suma neproporcinga jo pajamoms.
75 straipsnis
Ekspertizė
1.   Tarnautojų teismo nutartyje, kuria skiriamas ekspertas, apibrėžiama jo užduotis ir nustatomas išvados pateikimo terminas.
2.   Ekspertas gauna nutarties ir visų dokumentų, būtinų jo užduočiai atlikti, kopijas. Jam nurodoma sakyti tiesą ir savo užduotį atlikti sąžiningai ir nešališkai. Jis įspėjamas apie pasekmes, pagal nacionalinės teisės aktus kylančias už šių pareigų pažeidimą.
3.   Ekspertą prižiūri teisėjas pranešėjas; jis gali dalyvauti atliekant ekspertizę ir yra informuojamas apie tai, kaip ekspertas vykdo pavestą užduotį.
4.   Eksperto prašymu Tarnautojų teismas gali nuspręsti apklausti liudytojus; jie apklausiami laikantis 73 straipsnio nuostatų.
5.   Ekspertas gali pareikšti savo nuomonę tik dėl specialiai jam pateiktų klausimų.
6.   Išskyrus atvejį, kai Tarnautojų teismas atleidžia nuo priesaikos, išklausius šalis, pateikdamas išvadą ekspertas prisiekia taip:
„Aš prisiekiu, kad savo užduotį atlikau sąžiningai ir nešališkai.“
7.   Kai ekspertas pateikia savo išvadą ir ji įteikiama šalims, Tarnautojų teismas, pakvietęs šias dalyvauti, gali nutarti jį išklausyti.
8.   Pirmininkas ir kiekvienas teisėjas gali pateikti ekspertui klausimų. Pirmininkui leidus, pateikti ekspertui klausimų gali šalims atstovaujantys asmenys.
9.   Teismo kancleris surašo protokolą, kuriame išdėstomi eksperto parodymai. Protokolą pasirašo pirmininkas arba teisėjas pranešėjas, atsakingas už eksperto apklausą, ir Teismo kancleris. Prieš pasirašant protokolą ekspertui turi būti leista patikrinti protokolo turinį ir jį pasirašyti. Toks protokolas yra autentiškas dokumentas. Jis įteikiamas šalims.
76 straipsnis
Melaginga priesaika ir priesaikos pažeidimas
1.   Pagal Statuto 30 straipsnį Tarnautojų teismas gali nuspręsti pranešti valstybės narės, kurios teisminės institucijos yra kompetentingos baudžiamojo persekiojimo srityje, Teisingumo Teismo procedūros reglamento papildomame reglamente nurodytai kompetentingai institucijai apie melagingus Tarnautojų teismui priesaiką davusio liudytojų parodymus ar eksperto pareiškimus.
2.   Teismo kancleris pasirūpina, kad šis Tarnautojų teismo sprendimas būtų perduotas. Sprendime išdėstomi faktai ir aplinkybės, kuriomis grindžiamas pranešimas.
77 straipsnis
Pareiškimas dėl liudytojo ar eksperto nušalinimo
1.   Jeigu viena iš šalių pareiškia nušalinimą liudytojui ar ekspertui motyvuodama tuo, kad jis yra nekompetentingas, negarbingas asmuo arba dėl kitos priežasties, arba jeigu liudytojas atsisako duoti parodymus ar ekspertas – pateikti išvadą, arba jeigu jie atsisako duoti priesaiką, Tarnautojų teismas sprendžia klausimą motyvuota nutartimi.
2.   Pareiškimas dėl liudytojo ar eksperto nušalinimo pateikiamas per dvi savaites nuo nutarties, pagal kurią šaukiamas liudytojas arba paskiriamas ekspertas, įteikimo; pareiškime turi būti išdėstytos nušalinimo priežastys ir siūlomi pateikti įrodymai.
78 straipsnis
Liudytojų ir ekspertų išlaidos
1.   Nutaręs išklausyti liudytojus arba skirti ekspertizę Tarnautojų teismas gali pareikalauti iš šalių arba vienos iš jų pateikti Tarnautojų teismo kasoje užstatą, kuriuo užtikrinamas liudytojų ar ekspertų išlaidų padengimas. Jis nustato tokio užstato dydį.
2.   Liudytojai ir ekspertai turi teisę į jų kelionės ir gyvenimo išlaidų atlyginimą. Tarnautojų teismo kasa gali avansu išmokėti jiems pinigų sumą šioms išlaidoms padengti.
3.   Liudytojai turi teisę gauti kompensaciją už prarastą uždarbį, o ekspertai – užmokestį už savo darbą. Tarnautojų teismo kasa tokias sumas liudytojams ir ekspertams išmoka, kai jie atlieka savo pareigas ar užduotį.
79 straipsnis
Teismo pavedimas
1.   Šalių prašymu arba savo iniciatyva Tarnautojų teismas gali duoti Teismo pavedimą apklausti liudytojus arba ekspertus.
2.   Teismo pavedimai duodami priimant nutartį, kurioje nurodomos liudytojų arba ekspertų pavardės, vardai, statusas ir adresas, aplinkybės, dėl kurių liudytojai arba ekspertai turi būti apklausti, šalys, jų atstovai, patarėjai arba advokatai, jų adresas, taip pat trumpai išdėstomas ginčo dalykas.
3.   Teismo kancleris nusiunčia nutartį valstybės narės, kurios teritorijoje liudytojai arba ekspertai turi būti apklausti, kompetentingai institucijai, nurodytai Teisingumo Teismo procedūros reglamento papildomame reglamente. Prireikus nutartis siunčiama kartu su vertimu į tos valstybės, kuriai ji skirta, oficialiąją kalbą arba kalbas.
Pirmoje pastraipoje nurodyta institucija perduoda nutartį pagal nacionalinę teisę kompetentingai teisminei institucijai.
Kompetentinga teisminė institucija Teismo pavedimą vykdo vadovaudamasi savo nacionalinės teisės nuostatomis. Įvykdžiusi pavedimą, kompetentinga teisminė institucija perduoda pirmoje pastraipoje nurodytai institucijai nutartį dėl pavedimo, su įvykdymu susijusius dokumentus ir išlaidų sąrašą. Šie dokumentai siunčiami Teismo kancleriui.
4.   Dokumentų vertimu į proceso kalbą pasirūpina Teismo kancleris.
5.   Tuo atveju, kai Tarnautojų teismas išsiunčia Teismo pavedimą, jis gali pareikalauti iš šalių arba vienos jų pateikti užstatą Tarnautojų teismo kasoje, kuriuo užtikrinamas su tokiu pavedimu susijusių išlaidų padengimas. Jis nustato tokio užstato dydį.
4 SKYRIUS
Prieštaravimai ir atskirieji procesiniai klausimai
80 straipsnis
Bylos perdavimas pagal jurisdikciją
1.   Pagal Statuto I priedo 8 straipsnio 2 dalį tais atvejais, kai Tarnautojų teismas nustato, kad jam pateikto ieškinio nagrinėjimas priklauso Teisingumo Teismo arba Bendrojo Teismo jurisdikcijai, jis perduoda tą ieškinį Teisingumo Teismui arba Bendrajam Teismui.
2.   Tarnautojų teismas sprendžia motyvuota nutartimi.
81 straipsnis
Akivaizdžiai atmestinas ieškinys
Tuo atveju, kai ieškinys ar tam tikri jame pateikti reikalavimai akivaizdžiai nepriklauso Tarnautojų teismo jurisdikcijai arba jeigu visas ieškinys ar jo dalis yra akivaizdžiai nepriimtinas arba akivaizdžiai teisiškai nepagrįstas, Tarnautojų teismas gali bet kada nuspręsti priimti sprendimą motyvuota nutartimi ir netęsti proceso.
82 straipsnis
Imperatyvūs nepriimtinumo pagrindai
Išklausęs šalis, Tarnautojų teismas savo iniciatyva bet kada gali priimti sprendimą dėl imperatyvių nepriimtinumo pagrindų. Jeigu Tarnautojų teismas mano, kad turi pakankamai informacijos, jis gali netęsti proceso ir priimti sprendimą motyvuota nutartimi.
83 straipsnis
Prašymas priimti sprendimą nepradedant bylos nagrinėti iš esmės
1.   Šalis, kuri kreipiasi į Tarnautojų teismą su prašymu priimti sprendimą dėl nepriimtinumo, kompetencijos nebuvimo arba dėl kito atskirojo procesinio klausimo, nepradedant bylos nagrinėti iš esmės, savo prašymą pateikia kaip atskirą dokumentą.
Prašyme išdėstomi faktiniai ir teisiniai pagrindai, kuriais jis grindžiamas, ir reikalavimai; prie jo turi būti pridėti patvirtinamieji dokumentai ir įrodymai.
2.   Kai tik pateikiamas prašymas, pirmininkas nustato terminą, per kurį kita šalis raštu gali pateikti savo reikalavimus ir išdėstyti faktinius ir teisinius argumentus.
Išskyrus atvejus, kai Tarnautojų teismas nusprendžia priešingai, likusi proceso dėl tokio prašymo dalis vyksta žodžiu.
3.   Tarnautojų teismas motyvuota nutartimi kuo greičiau priima sprendimą dėl prašymo arba, jeigu tai pateisinama ypatingomis aplinkybėmis, nurodo, kad dėl jo bus sprendžiama bylą nagrinėjant iš esmės.
Jeigu Tarnautojų teismas atmeta prašymą arba nurodo, kad dėl jo bus sprendžiama bylą nagrinėjant iš esmės, pirmininkas nustato naujus terminus atlikti byloje paskesnius veiksmus.
Tuo atveju, kai byla priklauso Teisingumo Teismo arba Bendrojo Teismo jurisdikcijai, Tarnautojų teismas pagal 80 straipsnį perduoda bylą atitinkamam teismui.
84 straipsnis
Ieškinio atsisakymas
Jeigu ieškovas raštu arba per teismo posėdį informuoja Tarnautojų teismą apie savo ketinimą atsisakyti ieškinio, išklausęs kitas šalis, pirmininkas nutaria išbraukti bylą iš registro ir sprendžia bylinėjimosi išlaidų klausimą laikydamasis 103 straipsnio 5 dalies nuostatų.
85 straipsnis
Pagrindo priimti sprendimą nebuvimas
1.   Tarnautojų teismui konstatavus, kad nebeliko ieškinio dalyko ir nebėra pagrindo priimti sprendimą, jis, išklausęs šalis, bet kada, gavęs prašymą arba savo iniciatyva, gali užbaigti procesą priimdamas motyvuotą nutartį.
2.   Jeigu ieškovas nebeatsako į Tarnautojų teismo prašymus, išklausęs šalis Tarnautojų teismas gavęs prašymą arba savo iniciatyva gali konstatuoti, kad nebėra pagrindo priimti sprendimą, ir užbaigti procesą priimdamas motyvuotą nutartį.
5 SKYRIUS
Įstojimas į bylą
86 straipsnis
Prašymas įstoti į bylą
1.   Kiekvienas prašymas įstoti į bylą turi būti pateiktas per šešias savaites nuo 51 straipsnio 2 dalyje nurodyto pranešimo paskelbimo dienos.
2.   Prašyme įstoti į bylą nurodoma:
a)
bylos pavadinimas;
b)
pagrindinės bylos šalys;
c)
įstojančios į bylą šalies pavardė arba pavadinimas, taip pat adresas;
d)
pasirašančiojo asmens statusas ir adresas;
e)
įstojančios į bylą šalies adresas dokumentams įteikti arba jai atstovaujančio asmens sutikimas priimti visus įteiktinus dokumentus 36 straipsnio 4 dalyje nurodytu elektroniniu būdu arba telefaksu;
f)
įstojančios į bylą šalies reikalavimai, kuriais palaikomi ieškovo reikalavimai arba jiems prieštaraujama;
g)
teisę įstoti į bylą pagrindžiančios aplinkybės pagal Statuto 40 straipsnio antrą pastraipą arba kaip pagrindu remiantis specialia nuostata.
3.   Jeigu prašymas neatitinka 2 dalies e punkte nurodytų reikalavimų, iki šio trūkumo pašalinimo visi procesui reikalingi dokumentai atitinkamai šaliai įteikiami išsiuntus juos registruotu laišku įstojančiai į bylą šaliai atstovaujančiam asmeniui. Nukrypstant nuo 36 straipsnio 1 dalies, šiuo atveju dokumentai laikomi tinkamai įteiktais, jeigu registruotas laiškas išsiunčiamas tos vietos, kur yra Tarnautojų teismo buveinė, pašte.
4.   Įstojančiai į bylą šaliai atstovaujama pagal Statuto 19 straipsnio nuostatas.
5.   Įstojančio į bylą asmens atstovas, patarėjas arba advokatas privalo prie prašymo pridėti 31 straipsnyje nurodytus dokumentus.
6.   Jeigu prašymas neatitinka 45 straipsnio 1 dalies antroje–ketvirtoje pastraipose, 45 straipsnio 2 dalies antroje pastraipoje arba šio straipsnio 5 dalyje išvardytų reikalavimų, Teismo kancleris įstojančiai į bylą šaliai nustato terminą pašalinti trūkumus. Jeigu per nustatytą terminą trūkumai nepašalinami, Tarnautojų teismas sprendžia, ar dėl šių reikalavimų nesilaikymo prašymas yra nepriimtinas kaip netenkinantis formos reikalavimų.
87 straipsnis
Sprendimas dėl prašymo įstoti į bylą
1.   Prašymas įstoti į bylą įteikiamas pagrindinėms šalims, kad joms būtų suteikta galimybė pateikti pastabas raštu ar žodžiu ir prireikus Teismo kanceliarijai nurodyti dokumentus ar įrodymus, kurie, jų manymu, yra slapti arba konfidencialūs, todėl jos nenorėtų, kad jie būtų perduoti įstojusioms į bylą šalims.
2.   Tuo atveju, jeigu per nustatytą terminą pagrindinės šalys dėl prašymo įstoti į bylą nepateikė prieštaravimų arba per tą patį terminą nenurodė slaptų arba konfidencialių dokumentų ar įrodymų, kuriuos pateikus įstojusiai į bylą šaliai joms būtų padaryta žalos, įstoti į bylą leidžiama pirmininko sprendimu.
3.   Kitais atvejais dėl prašymo įstoti į bylą ir prireikus dėl įrodymų arba dokumentų, kurie, kaip tvirtinama, yra slapto arba konfidencialaus pobūdžio, perdavimo pirmininkas sprendžia motyvuota nutartimi. Jis gali perduoti šiuos klausimus spręsti Tarnautojų teismui; šis dėl jų taip pat priima sprendimą motyvuota nutartimi.
88 straipsnis
Paaiškinimų pateikimas ir pastabos dėl jų
1.   Leidus įstoti į bylą, įstojusi šalis pripažįsta ginčą byloje tokį, koks jis yra jos įstojimo į bylą metu.
2.   Įstojusi į bylą šalis gauna visų pagrindinėms šalims įteiktų procesinių dokumentų, išskyrus slaptais arba konfidencialiais pagal 87 straipsnio 3 dalį pripažintų įrodymų arba dokumentų, kopijas.
3.   Įstojusi į bylą šalis gali pateikti įstojimo į bylą paaiškinimą per vieną mėnesį nuo 2 dalyje nurodytų procesinių dokumentų gavimo dienos. Gavęs tinkamai motyvuotą įstojusios į bylą šalies prašymą pirmininkas šį terminą gali pratęsti.
Įstojimo į bylą paaiškinime nurodoma:
a)
įstojusios į bylą šalies reikalavimai;
b)
aiškiai išdėstytos svarbios faktinės aplinkybės, pateikiamos chronologine tvarka, ir atskirai, tiksliai ir struktūriškai išdėstyti teisiniai pagrindai bei argumentai, kuriais remiasi įstojusi į bylą šalis;
c)
jeigu reikia, pasiūlymai pateikti įrodymų.
4.   Įstojusios į bylą šalies reikalavimai priimtini, tik jeigu jais visiškai arba iš dalies palaikomi vienos iš pagrindinių šalių reikalavimai.
5.   Pateikus įstojimo į bylą paaiškinimą, pirmininkas nustato terminą, per kurį pagrindinės šalys gali raštu atsakyti į šį paaiškinimą, arba siūlo šioms šalims pateikti savo atsakymus per žodinę proceso dalį.
6.   Jeigu įstojimo į bylą paaiškinimas arba raštu pateiktos šalių pastabos neatitinka 45 straipsnio 1 dalies antroje–ketvirtoje pastraipose, 45 straipsnio 2 dalies antroje pastraipoje arba 46 straipsnyje išvardytų reikalavimų, Teismo kancleris nustato atitinkamai šaliai terminą pašalinti trūkumus. Jeigu per nustatytą terminą trūkumai nepašalinami, Tarnautojų teismas sprendžia, ar dėl šių reikalavimų nesilaikymo minėti dokumentai yra nepriimtini kaip netenkinantys formos reikalavimų.
89 straipsnis
Siūlymas įstoti į bylą
1.   Bet kurioje proceso stadijoje primininkas, išklausęs šalis, gali pasiūlyti bet kuriam bylos baigtimi suinteresuotam asmeniui, institucijai arba valstybei narei per jo nustatytą terminą pranešti Tarnautojų teismui, ar jie pageidauja įstoti į šią bylą. Siūlyme nurodomas 51 straipsnio 2 dalyje numatytas pranešimas.
2.   Įstoti į bylą norintis asmuo, institucija arba valstybė narė pateikia Tarnautojų teismui tokį prašymą per pagal 1 dalį nustatytą terminą. Tokiam prašymui taikomi 86 straipsnio 2 dalies a–f punktai ir 3–6 dalys.
3.   Prašymas įstoti į bylą įteikiamas pagrindinėms šalims, kad joms būtų suteikta galimybė prireikus nurodyti dokumentus ar įrodymus, kurie, jų manymu, yra slapti arba konfidencialūs, todėl jos nenorėtų, kad jie būtų perduoti įstojusioms į bylą šalims.
Tuo atveju, jeigu per nustatytą terminą pagrindinės šalys nenurodė slaptų arba konfidencialių dokumentų ar įrodymų, kuriuos pateikus įstojusiai į bylą šaliai joms būtų padaryta žalos, įstoti į bylą leidžiama pirmininko sprendimu.
Kitais atvejais dėl prašymo įstoti į bylą ir prireikus dėl įrodymų arba dokumentų, kurie, kaip tvirtinama, yra slapto arba konfidencialaus pobūdžio, perdavimo pirmininkas sprendžia motyvuota nutartimi. Jis gali perduoti šiuos klausimus spręsti Tarnautojų teismui; šis dėl jų taip pat priima motyvuotą nutartį.
4.   Taikomas 88 straipsnis.
6 SKYRIUS
Draugiškas ginčų sprendimas
90 straipsnis
Procedūra
1.   Bet kurioje proceso stadijoje Tarnautojų teismas gali apsvarstyti viso ar dalies tarp ieškovo ir atsakovo kilusio ginčo draugiško sprendimo galimybes.
Tarnautojų teismas paveda teisėjui pranešėjui, padedamam Teismo kanclerio, pamėginti ginčą išspręsti draugiškai.
2.   Teisėjas pranešėjas gali pasiūlyti vieną ar kelis galimus ginčo sprendimus ir imtis tinkamų priemonių draugiškam ginčo sprendimui palengvinti, taip pat įgyvendinti šiuo tikslu jo nustatytas priemones.
Jis, be kita ko, gali:
—
prašyti, kad šalys pateiktų arba patikslintų informaciją,
—
prašyti, kad šalys pateiktų dokumentus,
—
į susirinkimus kviesti šalims atstovaujančius asmenis, pačias šalis arba bet kurį institucijos pareigūną ar tarnautoją, įgaliotą derėtis dėl galimo susitarimo,
—
dėl trečioje įtraukoje numatytų susirinkimų palaikyti atskirus ryšius su kiekviena iš šalių, jeigu jos su tuo sutinka,
—
pasiūlyti šalims skirti mediatorių.
3.   1 ir 2 dalys taip pat taikomos vykdant procedūrą dėl laikinųjų apsaugos priemonių taikymo.
91 straipsnis
Šalių susitarimas
1.   Tuo atveju, kai ieškovas ir atsakovas teisėjo pranešėjo akivaizdoje susitaria dėl ginčo sprendimo, šio susitarimo sąlygas galima išdėstyti teisėjo pranešėjo ir Teismo kanclerio pasirašytame dokumente. Toks dokumentas įteikiamas šalims ir yra autentiškas.
Pirmininko motyvuota nutartimi byla išbraukiama iš registro.
Ieškovo ir atsakovo prašymu pirmininkas nutartyje išbraukti bylą iš registro išdėsto susitarimo sąlygas.
2.   Jeigu ieškovas ir atsakovas informuoja Tarnautojų teismą, kad jie ne Tarnautojų teisme susitarė, kaip išspręsti ginčą, ir nurodo, kad atsisako visų reikalavimų, pirmininkas nutaria išbraukti bylą iš registro.
3.   Bylinėjimosi išlaidų klausimą pirmininkas sprendžia remdamasis susitarimu arba, jeigu susitarimo nėra, savo nuožiūra.
92 straipsnis
Draugiškas ginčo sprendimas ir teisminis procesas
Vykstant teisminiam procesui, Tarnautojų teismas ir šalys negali naudoti draugiškai sprendžiant ginčą pareikštų nuomonių, suteiktų patarimų, pasiūlymų, nuolaidų arba parengtų dokumentų.
7 SKYRIUS
Sprendimai ir nutartys
93 straipsnis
Sprendimo paskelbimo data
Šalys informuojamos apie sprendimo paskelbimo datą.
94 straipsnis
Sprendimo turinys
Sprendime nurodoma:
—
kad tai yra Tarnautojų teismo sprendimas,
—
bylą nagrinėjusio teismo sudėtis,
—
jo paskelbimo data,
—
pirmininko ir pasitarimuose dalyvavusių teisėjų pavardės, kartu nurodant, kuris teisėjas buvo pranešėjas,
—
Teismo kanclerio pavardė,
—
šalys,
—
šalių atstovų, patarėjų arba advokatų pavardės,
—
šalių reikalavimai,
—
teismo posėdžio data, jeigu jis surengtas,
—
faktų santrauka,
—
motyvai,
—
rezoliucinė dalis, į kurią įeina bylinėjimosi išlaidų klausimo sprendimas.
95 straipsnis
Sprendimo paskelbimas ir įteikimas
1.   Sprendimas skelbiamas viešame teismo posėdyje.
2.   Sprendimo originalas, pasirašytas pirmininko, pasitarimuose dalyvavusių teisėjų ir Teismo kanclerio, užantspauduojamas ir atiduodamas saugoti Teismo kanceliarijai; Teismo kancleris pasirūpina, kad kiekvienai iš šalių būtų įteikta sprendimo kopija.
96 straipsnis
Nutarties turinys
1.   Kiekvienoje nutartyje nurodoma:
—
kad tai yra Tarnautojų teismo, Tarnautojų teismo pirmininko arba pirmininko nutartis,
—
jos priėmimo data,
—
teisinis pagrindas, kuriuo ji paremta,
—
pirmininko ir prireikus priimant nutartį dalyvavusių teisėjų pavardės, kartu nurodant, kuris teisėjas buvo pranešėjas,
—
Teismo kanclerio pavardė,
—
šalys,
—
šalių atstovų, patarėjų arba advokatų pavardės,
—
rezoliucinė dalis, į kurią prireikus įeina bylinėjimosi išlaidų klausimo sprendimas.
2.   Kai šiame reglamente numatyta, kad nutartis turi būti motyvuota, joje taip pat nurodomi:
—
šalių reikalavimai,
—
faktų santrauka,
—
motyvai.
97 straipsnis
Nutarties pasirašymas ir įteikimas
Nutarties originalas, pasirašytas pirmininko, užantspauduojamas ir atiduodamas saugoti Teismo kanceliarijai; Teismo kancleris pasirūpina, kad kiekvienai iš šalių būtų įteikta nutarties kopija.
98 straipsnis
Sprendimų ir nutarčių privalomumas
1.   Nepažeidžiant Statuto I priedo 12 straipsnio 1 dalies, sprendimas privalomas nuo jo paskelbimo dienos.
2.   Nepažeidžiant Statuto I priedo 12 straipsnio 1 dalies, nutartys privalomos nuo jų įteikimo dienos.
99 straipsnis
Paskelbimas „Europos Sąjungos oficialiajame leidinyje“
Pranešimas apie Tarnautojų teismo sprendimus ir nutartis, kuriais užbaigiamas procesas, skelbiamas Europos Sąjungos oficialiajame leidinyje.
8 SKYRIUS
Bylinėjimosi išlaidos ir teismo išlaidos
100 straipsnis
Sprendimas dėl bylinėjimosi išlaidų
Bylinėjimosi išlaidų klausimas sprendžiamas sprendime arba nutartyje, kuriais užbaigiamas procesas.
101 straipsnis
Bendroji bylinėjimosi išlaidų paskirstymo taisyklė
Nepažeidžiant kitų šio skyriaus nuostatų, pralaimėjusi šalis padengia savo bylinėjimosi išlaidas. Iš jos priteisiamos kitos šalies patirtos bylinėjimosi išlaidos, jei ši to reikalavo, ir bylinėjimosi išlaidos, prireikus mokėtinos pagal 105 straipsnio a arba b punktus.
102 straipsnis
Teisingumas ir dėl nepagrįstų arba nesąžiningų veiksmų patirtos išlaidos
1.   Tuo atveju, kai to reikalauja teisingumas, Tarnautojų teismas gali nuspręsti, kad pralaimėjusi šalis padengia savo bylinėjimosi išlaidas; tačiau jis gali priteisti iš jos tik dalį kitos šalies patirtų bylinėjimosi išlaidų arba nuspręsti, kad iš pralaimėjusios šalies jos visai neturi būti priteistos.
2.   Laimėjusiai šaliai gali būti nurodyta padengti savo bylinėjimosi išlaidas; taip pat iš jos gali būti priteistos visos kitos šalies patirtos bylinėjimosi išlaidos arba jų dalis, jeigu tai atrodo pateisinama dėl laimėjusios šalies elgesio, įskaitant elgesį prieš procesą, ypač jeigu kita šalis išlaidų patyrė dėl nepagrįstais arba nesąžiningais pripažintų laimėjusios šalies veiksmų.
3.   1 ir 2 dalyse nurodytais atvejais Tarnautojų teismas taip pat gali nuspręsti paskirstyti bylinėjimosi išlaidas, prireikus mokėtinas pagal 105 straipsnio a arba b punktus, arba jas visas priteisti iš laimėjusios šalies.
103 straipsnis
Specialiosios bylinėjimosi išlaidų paskirstymo taisyklės
1.   Jeigu byloje yra kelios pralaimėjusios šalys, Tarnautojų teismas nusprendžia, kaip turi būti paskirstytos bylinėjimosi išlaidos.
2.   Jeigu kiekvienos šalies dalis reikalavimų patenkinama, o dalis atmetama, kiekviena šalis padengia savo bylinėjimosi išlaidas. Tačiau Tarnautojų teismas gali nurodyti šaliai padengti ne tik savo bylinėjimosi išlaidas, bet ir priteisti iš jos dalį kitos šalies bylinėjimosi išlaidų, jeigu tai pateisinama atsižvelgiant į nagrinėjamos bylos aplinkybes.
3.   Jeigu nėra reikalaujama atlyginti bylinėjimosi išlaidų, kiekviena šalis padengia savo bylinėjimosi išlaidas.
4.   Į bylą įstojusios valstybės narės ir institucijos padengia savo bylinėjimosi išlaidas. Kitos į bylą įstojusios šalys padengia savo bylinėjimosi išlaidas, išskyrus, kai Tarnautojų teismas nusprendžia kitaip.
5.   Jei šalis atsisako reikalavimų, ji padengia savo bylinėjimosi išlaidas ir iš jos priteisiamos kitos šalies patirtos bylinėjimosi išlaidos, įskaitant išlaidas, prireikus mokėtinas pagal 105 straipsnio a arba b punktus, jeigu pastaroji šalis to reikalavo savo pastabose dėl reikalavimų atsisakymo. Tačiau šalies, atsisakiusios reikalavimų, prašymu tokias bylinėjimosi išlaidas nurodoma padengti kitai šaliai, jei tai atrodo pateisinama dėl šios elgesio.
6.   Jeigu nėra pagrindo priimti sprendimą, Tarnautojų teismas bylinėjimosi išlaidų klausimą sprendžia savo nuožiūra.
7.   Šalims susitarus dėl bylinėjimosi išlaidų, šių išlaidų klausimas sprendžiamas pagal tą susitarimą.
104 straipsnis
Išlaidos dėl priverstinio vykdymo
Išlaidas, kurių šalis patiria dėl priverstinio Tarnautojų teismo sprendimo arba nutarties vykdymo, kita šalis padengia pagal toje valstybėje, kurioje sprendimas ar nutartis buvo priverstinai vykdoma, galiojančius tarifus.
105 straipsnis
Atlygintinos bylinėjimosi išlaidos
Nepažeidžiant 108 ir 109 straipsnių nuostatų, atlygintinos šios bylinėjimosi išlaidos:
a)
sumos, mokėtinos liudytojams ir ekspertams pagal 78 straipsnį;
b)
su Tarnautojų teismo pagal 79 straipsnį duotu Teismo pavedimu susijusios išlaidos;
c)
būtinosios išlaidos, kurių dėl proceso patyrė šalys, be kita ko, kelionės bei gyvenimo išlaidos ir atstovo, patarėjo arba advokato atlyginimas.
106 straipsnis
Ginčas dėl atlygintinų bylinėjimosi išlaidų
1.   Jeigu dėl atlygintinų bylinėjimosi išlaidų kyla ginčas, Tarnautojų teismas, gavęs suinteresuotosios šalies prašymą ir išklausęs kitos šalies pastabas, priima motyvuotą nutartį.
Pagal Statuto I priedo 11 straipsnio 2 dalį ši nutartis yra neskundžiama.
2.   Jeigu tai reikalinga nutarčiai vykdyti, šalys gali prašyti patvirtintos nutarties kopijos.
107 straipsnis
Mokėjimo tvarka
1.   Tarnautojų teismo kasa ir jos skolininkai moka eurais.
2.   Jeigu padengiamos išlaidos buvo patirtos kita nei euro valiuta arba veiksmų, dėl kurių išlaidos turi būti kompensuojamos, buvo imtasi valstybėje, kurios valiuta nėra euras, valiuta keičiama pagal Europos Centrinio Banko oficialų mokėjimo dienos kursą.
108 straipsnis
Teismo išlaidos
Procesas Tarnautojų teisme nemokamas, išskyrus šiuos atvejus:
a)
kai išlaidos, kurių Tarnautojų teismas patyrė dėl ieškinio ar kito procesinio dokumento nagrinėjimo arba dėl šalies elgesio vykstant procesui, be kita ko, dėl to, kad ieškinys pareiškiamas, procesinis dokumentas pateikiamas arba elgiamasi akivaizdžiai piktnaudžiaujant, ir kurių galima buvo išvengti, Tarnautojų teismas gali tai šaliai nurodyti atlyginti visas šias išlaidas arba jų dalį, tačiau ši atlygintina suma negali viršyti 8 000 eurų;
b)
kai išlaidos dėl šalies prašymu atliktų bet kokių kopijavimo arba vertimo darbų, Teismo kanclerio manymu, yra pernelyg didelės, ta šalis padengia jas pagal 22 straipsnyje nurodytą nustatyto tarifo kanceliarijos mokestį.
109 straipsnis
Užstatas už piktnaudžiaujant pareiškiamus ieškinius
1.   Tarnautojų teismo pirmininkas gali įpareigoti ieškovą, pagal 115 straipsnį pateikusį kelis ieškinius arba prašymus, dėl kurių sprendimuose arba nutartyse, kuriais užbaigiamas procesas, konstatuota, kad jie pareikšti akivaizdžiai piktnaudžiaujant, išimties tvarka sumokėti Tarnautojų teismo kasoje užstatą; šis negali viršyti 8 000 eurų sumos, skirtos padengti sumą, kuri gali būti priteista pagal 108 straipsnį, jeigu atrodo, kad naujas ieškovo ieškinys arba prašymas pareikštas akivaizdžiai piktnaudžiaujant.
Sprendimas, kuriuo įpareigojama sumokėti užstatą, tinkamai motyvuojamas. Jame nustatoma reikalaujamo sumokėti užstato suma.
2.   Procesas sustabdomas, kol bus sumokėtas užstatas.
Užstatas, pridėjus dėl jo susidariusias palūkanas, grąžinamas, jeigu sprendime arba nutartyje, kuriais užbaigiamas procesas, iš ieškovo pagal 108 straipsnį nėra priteisiama mokėtina suma. Jeigu sumokėtas užstatas yra didesnis nei priteista suma, grąžinama atitinkama jo dalis.
3.   Tuo atveju, kai per Tarnautojų teismo pirmininko nustatytą terminą užstatas nesumokamas, procesas užbaigiamas pagal 85 straipsnio 2 dalį.
4.   Tarnautojų teismo pirmininkas, kuris priėmė šio straipsnio 1 dalyje nurodytą sprendimą, nedalyvauja nagrinėjant ieškinį.
9 SKYRIUS
Nemokama teisinė pagalba
110 straipsnis
Esminės sąlygos
1.   Kiekvienas asmuo, kuris dėl savo ekonominės situacijos iš dalies arba visiškai negali sumokėti su procesu susijusių išlaidų, turi teisę gauti nemokamą teisinę pagalbą.
Ekonominė situacija įvertinama atsižvelgus į objektyvius veiksnius, kaip antai pajamas, turimą turtą ir šeiminę padėtį.
2.   Nemokamą teisinę pagalbą atsisakoma suteikti, jeigu paaiškėja, kad ieškinys, dėl kurio jos buvo prašoma, yra akivaizdžiai nepriimtinas arba akivaizdžiai nepagrįstas arba jeigu jis akivaizdžiai nepriklauso Tarnautojų teismo jurisdikcijai.
Tuo atveju, kai Tarnautojų teismas konstatuoja, kad ginčas priklauso Bendrojo Teismo jurisdikcijai, pastarajam perduodamas nemokamos teisinės pagalbos prašymas.
111 straipsnis
Formos reikalavimai
1.   Nemokamos teisinės pagalbos galima prašyti prieš pareiškiant ieškinį arba kol jis nagrinėjamas.
Prašymas nebūtinai turi būti pateiktas per advokatą.
2.   Nemokamos teisinės pagalbos prašymą reikia pateikti laikantis pagal 132 straipsnį nustatytos ir Tarnautojų teismo interneto svetainėje prieinamos formos. Ją turi pasirašyti prašymą pateikiantis asmuo arba, jeigu jam atstovaujama, advokatas.
3.   Nemokamos teisinės pagalbos prašymas turi būti pateiktas kartu su visa informacija ir patvirtinamaisiais dokumentais, kuriais remiantis galima įvertinti prašymą pateikusio asmens ekonominę situaciją, kaip antai tokią ekonominę situaciją patvirtinančiu kompetentingos nacionalinės institucijos išduotu dokumentu.
Jeigu toks prašymas pateikiamas prieš pareiškiant ieškinį, prašymą pateikęs asmuo turi trumpai išdėstyti ieškinio, kurį ketina pareikšti, dalyką, faktines aplinkybes ir argumentus, kuriais grindžia ieškinį. Prie prašymo turi būti pridedami tai pagrindžiantys dokumentai.
Jeigu prašymą pateikusiam asmeniui atstovauja advokatas, prie prašymo pridedamas 31 straipsnio 2 dalyje nurodytas dokumentas.
112 straipsnis
Procedūra ir sprendimas
1.   Prieš priimdamas sprendimą dėl nemokamos teisinės pagalbos prašymo Tarnautojų teismas pasiūlo kitai šaliai pateikti savo pastabas raštu, išskyrus tuos atvejus, kai atsižvelgus į pateiktą informaciją paaiškėja, kad jį reikia atmesti remiantis 110 straipsnio 1 dalies pirma pastraipa arba to paties straipsnio 2 dalimi.
2.   Tarnautojų teismo pirmininkas arba, jeigu byla jau buvo paskirta kolegijai, šios kolegijos pirmininkas dėl prašymo suteikti nemokamą teisinę pagalbą sprendžia priimdamas nutartį. Sprendimo teisė gali būti perduota kolegijai. Ji turi būti perduota tuo atveju, kai prašymą numatoma atmesti remiantis 110 straipsnio 2 dalies pirma pastraipa.
Nutartis, kuria atsisakoma suteikti nemokamą teisinę pagalbą, turi būti motyvuota.
3.   Nutartyje, kuria suteikiama nemokama teisinė pagalba, paskiriamas advokatas atstovauti suinteresuotajam asmeniui.
Jeigu pats suinteresuotasis asmuo nepasiūlo advokato arba jeigu jo pasirinkto asmens negalima patvirtinti, Teismo kancleris nutartį, kuria suteikiama nemokama teisinė pagalba, ir prašymo kopiją nusiunčia Teisingumo Teismo procedūros reglamento papildomame reglamente nurodytai kompetentingai atitinkamos valstybės institucijai. Susipažinus su šios institucijos pateiktais pasiūlymais, paskiriamas advokatas atstovauti prašymą pateikusiam asmeniui.
4.   Nutartyje, kuria suteikiama nemokama teisinė pagalba, gali būti nurodyta suma, kuri bus išmokėtai advokatui, paskirtam atstovauti suinteresuotajam asmeniui, arba nustatytas limitas, kurio advokato išlaidos ir honoraras paprastai negali viršyti. Joje, atsižvelgiant į suinteresuotojo asmens ekonominę situaciją, gali būti numatyta jo mokėtina įmoka, siekiant atlyginti su procesu susijusias išlaidas.
5.   Pateikus nemokamos teisinės pagalbos prašymą sustabdomas ieškinio pareiškimo terminas iki nutarties, kuria nusprendžiama dėl šio prašymo, įteikimo dienos arba 3 dalies antroje pastraipoje numatytais atvejais – nutarties, kuria paskiriamas advokatas atstovauti prašymą pateikusiam asmeniui, įteikimo dienos.
6.   Pagal šį straipsnį priimamos nutartys yra neskundžiamos.
113 straipsnis
Avansai ir bylinėjimosi išlaidų padengimas
1.   Jeigu yra suteikiama nemokama teisinė pagalba, Tarnautojų teismo kasa, prireikus laikydamasi 112 straipsnio 2 ir 4 dalyse nurodytoje nutartyje nustatytų ribų, padengia išlaidas, susijusias su atstovavimu Tarnautojų teisme prašymą pateikusiam asmeniui.
Pirmininkas gali nuspręsti, kad pagal 112 straipsnio 3 dalį paskirtam advokatui turi būti išmokėtas avansas, jei advokatas pateikia prašymą.
2.   Jeigu pagal sprendimą arba nutartį, kuriais užbaigiamas procesas, nemokamos teisinės pagalbos gavėjas turi padengti savo bylinėjimosi išlaidas, pirmininkas motyvuota nutartimi, kuri neskundžiama, nustato advokato išlaidas ir honorarą; juos padengia Tarnautojų teismo kasa. Pirmininkas gali perduoti šį klausimą spręsti Tarnautojų teismui.
3.   Jeigu sprendime arba nutartyje, kuriais užbaigiamas procesas, Tarnautojų teismas kitai šaliai nurodė padengti nemokamos teisinės pagalbos gavėjo išlaidas, ši kita šalis turi atlyginti Tarnautojų teismo kasai sumas, avansu išmokėtas pagalbai suteikti.
Kilus ginčui arba jeigu šalis nevykdo Teismo kanclerio prašymo atlyginti šias sumas, pirmininkas sprendžia motyvuota nutartimi, kuri neskundžiama. Jis gali perduoti šį klausimą spręsti Tarnautojų teismui.
4.   Jeigu nemokamos teisinės pagalbos gavėjas pralaimi bylą, Tarnautojų teismas, jeigu to reikalauja teisingumas, sprendime arba nutartyje, kuriais užbaigiamas procesas, spręsdamas dėl bylinėjimosi išlaidų gali nurodyti, kad viena ar kelios kitos šalys padengia savo bylinėjimosi išlaidas arba kad jas visiškai arba iš dalies padengia Tarnautojų teismo kasa kaip nemokamą teisinę pagalbą.
114 straipsnis
Nemokamos teisinės pagalbos nutraukimas
1.   Jeigu vykstant procesui pasikeičia aplinkybės, dėl kurių buvo suteikta nemokama teisinė pagalba, pirmininkas savo iniciatyva arba kieno nors prašymu ir išklausęs suinteresuotąjį asmenį gali nutraukti nemokamą teisinęs pagalbą. Jis gali perduoti šį klausimą spręsti Tarnautojų teismui.
2.   Nutartis, kuria nutraukiama nemokama teisinė pagalba, yra motyvuota ir neskundžiama.
10 SKYRIUS
Specialiosios procedūros
1 skirsnis
Taikymo bei vykdymo sustabdymas ir kitos laikinosios apsaugos priemonės
115 straipsnis
Taikymo sustabdymo ar kitų laikinųjų apsaugos priemonių prašymas
1.   Prašymas sustabdyti bet kurios institucijos priimto akto taikymą pagal SESV 278 straipsnį arba EAEBS 157 straipsnį yra priimtinas tik tada, kai jį pateikusi šalis užginčija tą aktą ieškiniu Tarnautojų teisme.
Prašymas imtis kitos laikinosios apsaugos priemonės, numatytos SESV 279 straipsnyje, yra priimtinas tik tada, kai jį pateikia Tarnautojų teismo nagrinėjamos bylos šalis ir kai jis susijęs su ta byla.
Pirmoje ir antroje pastraipose numatyti prašymai gali būti pateikti padavus Pareigūnų tarnybos nuostatų 90 straipsnio 2 dalyje numatytą skundą šių nuostatų 91 straipsnio 4 dalyje nustatytomis sąlygomis.
2.   1 dalyje numatytuose prašymuose nurodomas ginčo dalykas, aplinkybės, patvirtinančios skubą, ir faktiniai bei teisiniai pagrindai, prima facie pagrindžiantys prašomos laikinosios apsaugos priemonės taikymo būtinumą.
Prašymai pateikiami atskiru dokumentu, laikantis 45 ir 50 straipsnių nuostatų.
116 straipsnis
Procedūra
1.   Prašymas įteikiamas kitai šaliai ir Tarnautojų teismo pirmininkas nustato trumpą terminą, per kurį ta šalis gali pateikti pastabas raštu arba žodžiu.
2.   Tarnautojų teismo pirmininkas priima sprendimą dėl pagal 115 straipsnio 1 dalį pateiktų prašymų.
Tarnautojų teismo pirmininkas gali patenkinti prašymą kitai šaliai dar nepateikus savo pastabų. Šis sprendimas vėliau gali būti pakeistas arba panaikintas ir Tarnautojų teismo pirmininko iniciatyva.
Tarnautojų teismo pirmininkas prireikus nusprendžia imtis proceso organizavimo ir pasirengimo nagrinėti bylą priemonių.
3.   Dokumentai ir pastabos, pateikti ne per 1 ir 2 dalyse numatytą procedūrą, prie bylos medžiagos nepridedami, nebent atsižvelgęs į ypatingas aplinkybes Tarnautojų teismo pirmininkas nusprendžia priešingai.
117 straipsnis
Sprendimas dėl prašymo
1.   Sprendimas dėl prašymo priimamas motyvuota nutartimi. Nutartis nedelsiant įteikiama šalims.
2.   Nutarčiai vykdyti iš prašymą pateikusios šalies gali būti pareikalauta užstato, kurio dydis ir pateikimo tvarka nustatomi atsižvelgiant į aplinkybes.
3.   Nutartyje gali būti nustatyta laikinosios apsaugos priemonės taikymo pabaigos data. Priešingu atveju ši priemonė nustoja būti taikoma paskelbus sprendimą, kuriuo užbaigiamas procesas.
4.   Nutartis yra laikinojo pobūdžio ir neturi įtakos Tarnautojų teismo sprendimui dėl bylos esmės.
118 straipsnis
Aplinkybių pasikeitimas
Pasikeitus aplinkybėms, vienos šalių prašymu nutartis bet kuriuo metu gali būti pakeista arba panaikinta.
119 straipsnis
Naujas prašymas
Jei prašymas imtis laikinosios apsaugos priemonės atmetamas, jį pateikusiai šaliai nedraudžiama paduoti kitą prašymą, grindžiamą naujais faktais.
120 straipsnis
Priverstinio vykdymo sustabdymas
1.   Šio skirsnio nuostatomis reglamentuojami prašymai laikinai sustabdyti Europos Sąjungos Teisingumo Teismo sprendimo ar nutarties arba Tarybos, Europos Komisijos ar Europos Centrinio Banko akto vykdymą, pateikti pagal SESV 280, 299 straipsnius ir EAEBS 164 straipsnį.
2.   Nutartyje, kuria patenkinamas prašymas, prireikus nurodoma data, nuo kurios laikinoji apsaugos priemonė nustoja būti taikoma.
2 skirsnis
Sprendimai už akių
121 straipsnis
Sprendimai už akių
1.   Jeigu atsakovas, kuris buvo tinkamai informuotas, neatsako į ieškinį nustatyta forma ir per nustatytą terminą, ieškovas gali prašyti Tarnautojų teismo patenkinti jo reikalavimus.
Toks prašymas įteikiamas atsakovui. Tarnautojų teismas gali nuspręsti pradėti žodinę proceso dalį dėl tokio prašymo.
2.   Prieš priimdamas sprendimą už akių Tarnautojų teismas išnagrinėja, ar ieškinys yra priimtinas, ir patikrina, ar tinkamai įvykdyti formalumai ir ar ieškovo reikalavimai atrodo pagrįsti. Jis gali imtis proceso organizavimo priemonių arba nutarti taikyti pasirengimo nagrinėti bylą priemones.
3.   Sprendimas už akių yra privalomas vykdyti.
Tačiau Tarnautojų teismas gali sustabdyti jo vykdymą, kol bus priimtas sprendimas dėl protesto, paduoto pagal Statuto 41 straipsnį, arba kaip vykdymo sąlygos pareikalauti užstato, kurio dydis ir pateikimo tvarka nustatomi atsižvelgiant į aplinkybes; šis užstatas grąžinamas, jeigu toks protestas nėra pateikiamas arba jeigu jis atmetamas.
11 SKYRIUS
Su sprendimais ir nutartimis susiję prašymai ir skundai
1 skirsnis
Klaidų ištaisymas
122 straipsnis
Sprendimų ir nutarčių klaidų ištaisymas
1.   Savo iniciatyva arba vienos iš šalių prašymu, pateiktu per dvi savaites nuo taisytino sprendimo arba nutarties įteikimo, Tarnautojų teismas nutartimi gali ištaisyti rašybos ar skaičiavimo klaidas arba akivaizdžius netikslumus.
2.   Tuo atveju, kai ištaisymas susijęs su rezoliucine dalimi arba vienu iš motyvų, kuris yra būtinas rezoliucinei daliai pagrįsti, tinkamai informuotos šalys per Tarnautojų teismo nustatytą terminą gali pateikti pastabas raštu.
3.   Nutarties, kuria ištaisomas sprendimas ar nutartis, originalas pridedamas prie ištaisyto sprendimo ar nutarties originalo. Ištaisyto sprendimo arba nutarties originalo paraštėje įrašoma pastaba apie šią nutartį.
2 skirsnis
Sprendimo nepriėmimas tam tikru klausimu
123 straipsnis
Sprendimo nepriėmimas dėl bylinėjimosi išlaidų
1.   Jeigu Tarnautojų teismas nepriėmė sprendimo dėl bylinėjimosi išlaidų, šalis, kuri ketina tuo remtis, gali per mėnesį nuo sprendimo ar nutarties įteikimo pateikti Tarnautojų teismui prašymą papildyti savo sprendimą ar nutartį.
2.   Prašymas įteikiamas kitai šaliai, ir pirmininkas nustato terminą, per kurį ta šalis gali pateikti pastabas raštu.
3.   Kai šios pastabos pateiktos, Tarnautojų teismas priima sprendimą ir dėl prašymo priimtinumo, ir dėl jo pagrįstumo.
3 skirsnis
Protestas
124 straipsnis
Protestas
1.   Pagal Statuto 41 straipsnį dėl už akių priimto sprendimo galima paduoti protestą.
2.   Protestas paduodamas per mėnesį nuo sprendimo įteikimo. Jis pateikiamas laikantis 45 ir 50 straipsnių nuostatų.
3.   Protestas paskiriamas bylą nagrinėjusiam teismui, kuris priėmė ginčijamą sprendimą ar nutartį.
4.   Kai protestas įteiktas, pirmininkas nustato terminą, per kurį kita šalis gali pateikti pastabas raštu.
5.   Procesas toliau vyksta pagal 36–48, 56–85 ir 90–114 straipsnius.
Jeigu protestas neatitinka 45 straipsnio 1 dalies antroje–ketvirtoje pastraipose, 45 straipsnio 2 dalies antroje pastraipoje arba 46 straipsnyje išvardytų reikalavimų, Teismo kancleris nustato atitinkamai šaliai terminą pašalinti trūkumus. Jeigu per nustatytą terminą trūkumai nepašalinami, Tarnautojų teismas sprendžia, ar dėl šių reikalavimų nesilaikymo protestas yra nepriimtinas kaip netenkinantis formos reikalavimų Tos pačios taisyklės taikomos šiame straipsnyje nurodytoms pastaboms raštu.
6.   Tarnautojų teismas sprendžia priimdamas sprendimą, dėl kurio negalima pateikti protesto. Šio sprendimo originalas pridedamas prie už akių priimto sprendimo originalo. Už akių priimto sprendimo originalo paraštėje įrašoma pastaba apie sprendimą, priimtą pateikus protestą.
4 skirsnis
Procesas pagal trečiojo asmens skundą
125 straipsnis
Procesas pagal trečiojo asmens skundą
1.   Pagal Statuto 42 straipsnį trečiasis asmuo gali pateikti skundą dėl jam nedalyvaujant priimto sprendimo ar nutarties, jei toks sprendimas ar nutartis pažeidžia jo teises.
Skundas turi būti pateiktas per du mėnesius nuo sprendimo ar nutarties paskelbimo Europos Sąjungos oficialiajame leidinyje dienos.
2.   Procesui pagal trečiojo asmens skundą taikomos 45 ir 50 straipsnių nuostatos. Be to, tokiame skunde turi būti nurodyta:
a)
skundžiamas sprendimas ar nutartis;
b)
kaip skundžiamas sprendimas ar nutartis pažeidžia skundą pateikusio trečiojo asmens teises;
c)
priežastys, dėl kurių skundą pateikęs trečiasis asmuo negalėjo dalyvauti Tarnautojų teismo nagrinėtoje byloje.
3.   Trečiojo asmens skundas pateikiamas visų bylos šalių atžvilgiu. Jis paskiriamas bylą nagrinėjusiam teismui, kuris priėmė skundžiamą sprendimą ar nutartį.
Kai trečiojo asmens skundas įteiktas, pirmininkas nustato terminą, per kurį kitos šalys gali pateikti pastabas raštu.
Procesas toliau vyksta pagal 36–48, 56–85 ir 90–114 straipsnius.
Jeigu trečiojo asmens skundas neatitinka 45 straipsnio 1 dalies antroje–ketvirtoje pastraipose, 45 straipsnio 2 dalies antroje pastraipoje arba 46 straipsnyje išvardytų reikalavimų, Teismo kancleris nustato atitinkamai šaliai terminą pašalinti trūkumus. Jeigu per nustatytą terminą trūkumai nepašalinami, Tarnautojų teismas sprendžia, ar dėl šių reikalavimų nesilaikymo trečiojo asmens skundas yra nepriimtinas kaip netenkinantis formos reikalavimų. Tos pačios taisyklės taikomos šiame straipsnyje nurodytoms pastaboms raštu.
4.   Pakeičiamos tos skundžiamo sprendimo ar nutarties dalys, dėl kurių trečiojo asmens skundas patenkinamas.
Procese pagal trečiojo asmens skundą priimto sprendimo originalas pridedamas prie skundžiamo sprendimo ar nutarties originalo. Skundžiamo sprendimo ar nutarties originalo paraštėje įrašoma pastaba apie sprendimą, priimtą procese pagal trečiojo asmens skundą.
5.   Jeigu Bendrajam Teismui paduotame apeliaciniame skunde ir Tarnautojų teismui pateiktame trečiojo asmens skunde ginčijamas tas pats Tarnautojų teismo sprendimas ar nutartis, pastarasis teismas, išklausęs šalis, gali sustabdyti bylos nagrinėjimą.
6.   Skundą pateikusiam trečiajam asmeniui prašant, gali būti nutarta sustabdyti skundžiamo sprendimo ar nutarties vykdymą. Taikomos šios antraštinės dalies 10 skyriaus 1 skirsnio nuostatos.
5 skirsnis
Tarnautojų teismo sprendimų ir nutarčių išaiškinimas
126 straipsnis
Tarnautojų teismo sprendimų ir nutarčių išaiškinimas
1.   Kilus abejonių dėl sprendimo ar nutarties prasmės arba apimties, pagal Statuto 43 straipsnį Tarnautojų teismas vienos iš šalių ar pagrindžiančios suinteresuotumą šiuo klausimu Sąjungos institucijos prašymu pateikia išaiškinimą.
Prašymas išaiškinti turi būti pateiktas per dvejų metų terminą, skaičiuojamą nuo sprendimo paskelbimo ar nutarties įteikimo dienos.
2.   Prašymui išaiškinti taikomi 45 ir 50 straipsniai. Be to, jame nurodoma:
a)
sprendimas ar nutartis, dėl kurių teikiamas prašymas;
b)
tos teksto vietos, kurias prašoma išaiškinti;
Prašymas išaiškinti pateikiamas visų bylos, kurioje buvo priimtas prašomas išaiškinti sprendimas ar nutartis, šalių atžvilgiu. Jis paskiriamas bylą nagrinėjusiam teismui, kuris priėmė sprendimą ar nutartį, dėl kurių pateiktas toks prašymas.
3.   Suteikęs šalims galimybę pateikti savo pastabas, Tarnautojų teismas priima sprendimą.
Sprendimo, kuriame pateikiamas išaiškinimas, originalas pridedamas prie išaiškinto sprendimo ar nutarties originalo. Išaiškinto sprendimo ar nutarties originalo paraštėje įrašoma pastaba apie sprendimą, kuriame pateikiamas išaiškinimas.
4.   Jeigu Bendrajam Teismui paduotas apeliacinis skundas ir Tarnautojų teismui paduotas prašymas išaiškinti yra dėl to paties Tarnautojų teismo sprendimo ar nutarties, išklausęs šalis Tarnautojų teismas gali sustabdyti bylos nagrinėjimą.
6 skirsnis
Bylos atnaujinimas
127 straipsnis
Bylos atnaujinimas
1.   Pagal Statuto 44 straipsnį prašymas atnaujinti bylą, kurioje priimtas Tarnautojų teismo sprendimas ar nutartis, gali būti pateiktas tik nustačius tokio pobūdžio faktą, kuris gali turėti lemiamos įtakos ir kuris prieš paskelbiant sprendimą ar priimant nutartį nebuvo žinomas nei Tarnautojų teismui, nei atnaujinti bylą prašančiai šaliai.
Nepažeidžiant Statuto 44 straipsnio trečioje pastraipoje nustatyto dešimties metų termino, prašymas atnaujinti bylą pateikiamas ne vėliau kaip per tris mėnesius nuo tos dienos, kai jį pateikiantis asmuo sužinojo apie faktus, kuriais šis prašymas atnaujinti bylą grindžiamas.
2.   45 ir 50 straipsnių nuostatos taikomos prašymui atnaujinti bylą. Be to, tokiame prašyme turi būti nurodyta:
a)
ginčijamas sprendimas ar nutartis;
b)
klausimai, dėl kurių sprendimas ar nutartis yra ginčijami;
c)
faktai, kuriais grindžiamas prašymas;
d)
įrodymai, patvirtinantys tai, kad yra bylos atnaujinimą pateisinančių faktų, ir tai, kad laikytasi 1 dalyje nurodytų terminų.
Prašymas atnaujinti bylą pateikiamas visų sprendimo ar nutarties, priimtų byloje, kurią prašoma atnaujinti, šalių atžvilgiu.
Jis paskiriamas bylą nagrinėjusiam teismui, kuris priėmė ginčijamą sprendimą ar nutartį.
3.   Nenagrinėdamas prašymo esmės Tarnautojų teismas, atsižvelgęs į šalių pastabas raštu, prašymo priimtinumo klausimą išsprendžia priimdamas nutartį.
4.   Jeigu Tarnautojų teismas nusprendžia, kad prašymas priimtinas, toliau procesas vyksta žodžiu, nebent šis Teismas nusprendžia priešingai.
Tuo atveju, kai Tarnautojų teismas nusprendžia, kad turi būti pateikti pareiškimai, procesas tęsiamas pagal 36–48, 56–85 ir 90–114 straipsnius.
Jeigu prašymas atnaujinti bylą neatitinka 45 straipsnio 1 dalies antroje–ketvirtoje pastraipose, 45 straipsnio 2 dalies antroje pastraipoje arba 46 straipsnyje išvardytų reikalavimų, Teismo kancleris nustato atitinkamai šaliai terminą pašalinti trūkumus. Jeigu per nustatytą terminą trūkumai nepašalinami, Tarnautojų teismas sprendžia, ar dėl šių reikalavimų nesilaikymo prašymas yra nepriimtinas kaip netenkinantis formos reikalavimų. Tos pačios taisyklės taikomos šiame straipsnyje nurodytoms pastaboms raštu ir pareiškimams.
5.   Tarnautojų teismas sprendžia priimdamas sprendimą.
Sprendimo, priimto atnaujinus bylą, originalas pridedamas prie sprendimo ar nutarties, dėl kurių buvo atnaujinta byla, originalo. Sprendimo ar nutarties, dėl kurių buvo atnaujinta byla, originalo paraštėje įrašoma pastaba apie atnaujinus bylą priimtą sprendimą.
6.   Jeigu Bendrajam Teismui paduotas apeliacinis skundas ir Tarnautojų teismui paduotas prašymas atnaujinti bylą yra dėl to paties Tarnautojų teismo sprendimo ar nutarties, išklausęs šalis Tarnautojų teismas gali sustabdyti bylos nagrinėjimą.
7 skirsnis
Po panaikinimo Tarnautojų teismui grąžinamos bylos
128 straipsnis
Grąžinimas po panaikinimo
Tuo atveju, kai Bendrasis Teismas panaikina Tarnautojų teismo sprendimą ar nutartį ir nusprendžia grąžinti bylą jam nagrinėti pagal Statuto I priedo 13 straipsnį, atitinkamu sprendimu byla grąžinama nagrinėti Tarnautojų teismui.
129 straipsnis
Grąžintos bylos paskyrimas
1.   Tarnautojų teismo pirmininkas bylą paskiria bylą nagrinėjusiam teismui, kuris priėmė panaikintą sprendimą ar nutartį, arba kitos sudėties teismui, ir paskiria teisėju pranešėju kitą teisėją, kuris nebuvo teisėjas pranešėjas byloje, dėl kurios pateiktas apeliacinis skundas.
2.   Tuo atveju, kai panaikintą sprendimą ar nutartį priėmė vienas teisėjas, Tarnautojų teismo pirmininkas paskiria bylą trijų teisėjų kolegijai, į kurios sudėtį neįeina minėtas teisėjas.
130 straipsnis
Grąžintos bylos nagrinėjimo procesas
1.   Ieškovas per du mėnesius nuo Bendrojo Teismo sprendimo įteikimo gali pateikti pareiškimą dėl teisės klausimų, kuriais buvo pagrįstas sprendimo arba nutarties panaikinimas ir bylos grąžinimas.
2.   Ieškovo pareiškimas arba Tarnautojų teismo laiškas, kuriuo atsakovas informuojamas apie tai, kad per nustatytą terminą toks pareiškimas nepateiktas, įteikiamas atsakovui. Per vieną mėnesį nuo šio įteikimo atsakovas gali pateikti pareiškimą. Atsakovui nustatytas terminas pateikti pareiškimą jokiu atveju negali būti trumpesnis kaip du mėnesiai nuo tos dienos, kai jam buvo įteiktas Bendrojo Teismo sprendimas.
3.   Ieškovo ir atsakovo pareiškimai arba Tarnautojų teismo laiškas, kuriuo pranešama, kad abi šalys arba viena iš jų pareiškimo nepateikė, tuo pačiu metu įteikiami įstojusiai į bylą šaliai. Per vieną mėnesį nuo šio įteikimo įstojusi į bylą šalis gali pateikti pareiškimą.
4.   Nukrypstant nuo 1–3 dalių, jeigu rašytinė proceso dalis Tarnautojų teisme nebuvo baigta iki sprendimo grąžinti bylą paskelbimo momento, byla tęsiama tokios stadijos, kokią ji buvo pasiekusi vykdant Tarnautojų teismo priimtas proceso organizavimo priemones.
5.   Tarnautojų teismas gali leisti pateikti papildomus pareiškimus, jei yra tai pagrindžiančių aplinkybių.
6.   Procesas tęsiamas pagal 36–48, 56–85 ir 90–114 straipsnius.
7.   Jeigu šiame straipsnyje numatytas pareiškimas neatitinka 45 straipsnio 1 dalies antroje–ketvirtoje pastraipose, 45 straipsnio 2 dalies antroje pastraipoje arba 46 straipsnyje išvardytų reikalavimų, Teismo kancleris nustato atitinkamai šaliai terminą pašalinti trūkumus. Jeigu per nustatytą terminą trūkumai nepašalinami, Tarnautojų teismas sprendžia, ar dėl šių reikalavimų nesilaikymo pareiškimas nepriimtinas kaip netenkinantis formos reikalavimų.
8.   Nukrypdamas nuo 6 dalies, šalims sutikus, Tarnautojų teismas gali nuspręsti priimti sprendimą nerengdamas teismo posėdžio.
131 straipsnis
Bylinėjimosi išlaidos po bylos grąžinimo
Tarnautojų teismas sprendžia bylinėjimosi išlaidų, susijusių su jame nagrinėtomis bylomis, taip pat bylinėjimosi išlaidų, susijusių su Bendrojo Teismo nagrinėtais apeliaciniais skundais, klausimus.
III ANTRAŠTINĖ DALIS
BAIGIAMOSIOS NUOSTATOS
132 straipsnis
Vykdymo nuostatos
Atskiru dokumentu Tarnautojų teismas gali nustatyti praktines šio reglamento vykdymo nuostatas.
133 straipsnis
Panaikinimas
Šiuo reglamentu panaikinamas Tarnautojų teismo procedūros reglamentas, priimtas 2007 m. liepos 25 d., su paskutiniais pakeitimais, padarytais 2011 m. gegužės 18 d. (Europos Sąjungos oficialusis leidinys,
L 162, 2011 6 22, p. 19).
134 straipsnis
Procedūros reglamento paskelbimas ir įsigaliojimas
Šis reglamentas, autentiškas visomis Bendrojo Teismo procedūros reglamente nurodytomis proceso kalbomis, skelbiamas Europos Sąjungos oficialiajame leidinyje. Jis įsigalioja pirmąją trečio mėnesio po jo paskelbimo dieną.
Priimta Liuksemburge 2014 m. gegužės 21 d.
Kanclerė
W. HAKENBERG
Pirmininkas
S. VAN RAEPENBUSCH
(1)  Paskutinį kartą iš dalies pakeistas 2012 m. rugpjūčio 11 d. Europos Parlamento ir Tarybos reglamentu (ES, Euratomas) Nr. 741/2012 (OL L 228, 2012 8 23, p. 1).
(2)  OL L 265, 2012 9 29, p. 1.
(3)  OL L 225, 2007 8 29, p. 1, klaidų ištaisymai OL L 69, 2008 3 13, p. 37 ir OL L 162, 2011 6 22, su pakeitimais, padarytais 2009 m. sausio 14 d. (paskelbta OL L 24, 2009 1 28, p. 10), 2010 m. kovo 17 d. (paskelbta OL L 92, 2010 4 13, p. 17) ir 2011 m. gegužės 18 d. (paskelbta OL L 162, 2011 6 22, p. 19).

Summary:
Europos Sąjungos tarnautojų teismo procedūros reglamentas
Europos Sąjungos tarnautojų teismo procedūros reglamentas
Europos Sąjungos tarnautojų teismas sprendžia ES institucijų ir jų darbuotojų ginčus dėl, pavyzdžiui, socialinės apsaugos (ligos, neįgalumo ir pan.) ar darbo santykių (darbo užmokesčio ir pan.). Procedūros reglamente aptariami šio teismo organizaciniai klausimai ir nustatoma bylų nagrinėjimo tvarka.
DOKUMENTAS
            
Europos Sąjungos tarnautojų teismo procedūros reglamentas (Oficialusis leidinys L 206, 2014 7 14, p. 1-45).
SANTRAUKA
Europos Sąjungos tarnautojų teismas sprendžia ES institucijų ir jų darbuotojų ginčus dėl, pavyzdžiui, socialinės apsaugos (ligos, neįgalumo ir pan.) ar darbo santykių (darbo užmokesčio ir pan.). Procedūros reglamente aptariami šio teismo organizaciniai klausimai ir nustatoma bylų nagrinėjimo tvarka.
KAM SKIRTAS ŠIS REGLAMENTAS?
              
ES tarnautojų teismo procedūros reglamente atsižvelgiama į 2012 m. nauja redakcija išdėstytą Teisingumo Teismo procedūros reglamentą bei būtinybę papildyti arba patikslinti tam tikras nuostatas pagal įgytą patirtį.
PAGRINDINIAI ASPEKTAI
Sudėtis
Tarnautojų teismą sudaro septyni teisėjai, kuriuos skiria Taryba šešerių metų kadencijai, kuri gali būti atnaujinta. Teisėjai iš savo tarpo renka pirmininką, kuris vadovauja Tarnautojų teismo veiklai ir užtikrina tinkamą teismo veikimą. Teisėjams padeda teismo kancleris.
Sudarymas
Tarnautojų teismas priima sprendimus plenarinėje sesijoje, penkių teisėjų kolegijoje, trijų teisėjų kolegijose ar vieno teisėjo sudėties. Dažniausiai sprendimai priimami trijų teisėjų kolegijose, išskyrus atvejus, kai tai pateisinama dėl kilusių teisinių klausimų sudėtingumo, bylos svarbos arba ypatingų aplinkybių. Tokiu atveju bylos gali būti perduotos plenarinei sesijai arba penkių teisėjų kolegijai.
Jeigu su teise arba faktinėmis aplinkybėmis susiję klausimai nėra laikomi sudėtingais, trijų teisėjų kolegija gali vieningai priimti sprendimą perduoti bylą vienam teisėjui.
Procedūra
Tarnautojų teismo procesą sudaro rašytinė ir žodinė proceso dalys.
Rašytinės proceso dalies metu ieškovas turi pareikšti ieškinį teismo kancleriui. Tuomet ieškinys įteikiamas kitai šaliai, kuri per du mėnesius turi pateikti atsiliepimą į ieškinį. Žodinės proceso dalies metu teisėjai gali apklausti šalių atstovus.
Išsamesnės taisyklės pateikiamos dviejuose dokumentuose: Nurodymuose Europos Sąjungos tarnautojų teismo kancleriui ir Praktiniuose nurodymuose šalims dėl teismo proceso ES tarnautojų teisme.
Įrodymai ir anonimiškumas
Tarnautojų teismas atsižvelgia tik į tuos įrodymus, su kuriais galėjo susipažinti šalių atstovai arba advokatai ir dėl kurių jie galėjo pareikšti savo nuomonę.
Tarnautojų teismo sprendimai skelbiami interneto svetainėje. Vis dėlto Tarnautojų teismas savo dokumentuose gali nenurodyti ieškovo pavardės ir, prireikus, kitos informacijos, jei yra teisėtų pagrindų, kurie pateisina tokio asmens anonimiškumą.
Draugiškas ginčų sprendimas
Bet kurioje proceso stadijoje Tarnautojų teismas gali skatinti ir padėti šalims spręsti ginčą draugiškai.
Išlaidos
Paprastai pralaimėjusi šalis padengia savo bylinėjimosi išlaidas. Iš jos taip pat priteisiamos kitos šalies patirtos bylinėjimosi išlaidos, jei ši to reikalavo.
Siekdamas išvengti piktnaudžiaujant pareiškiamų ieškinių Tarnautojų teismas gali įpareigoti ieškovą, pateikusį kelis ieškinius, dėl kurių konstatuota, kad jie pareikšti akivaizdžiai piktnaudžiaujant, sumokėti 8 000 EUR užstatą, skirtą išlaidoms padengti.
Nemokama teisinė pagalba
Tarnautojų teismas nagrinėja bylas nemokamai, tačiau šalys turi padengti advokatų išlaidas. Jeigu šalis negali sumokėti šių išlaidų, ji gali prašyti nemokamos teisinės pagalbos. Nemokamos teisinės pagalbos prašymas turi būti pateiktas kartu su visa informacija, kuria remiantis galima įvertinti, ar prašymą pateikusiam asmeniui reikalinga pagalba.
Apeliaciniai skundai
Tarnautojų teismo sprendimai ir nutartys gali būti skundžiami Bendrajam Teismui.
NUO KADA ŠIS REGLAMENTAS TAIKOMAS?
              
Naujasis procedūros reglamentas taikomas nuo 2014 m. spalio 1 d. Juo pakeičiamas 2007 m. liepos 25 d. priimtas reglamentas su 2011 m. gegužės 18 d. pakeitimais.
SUSIJĘ DOKUMENTAI
Nurodymai Europos Sąjungos tarnautojų teismo kancleriui (Oficialusis leidinys L 206, 2014 7 14, p. 46-51).
Praktiniai nurodymai šalims dėl teismo proceso Europos Sąjungos tarnautojų teisme (Oficialusis leidinys L 206, 2014 7 14, p. 52-75).
Taip pat žr. kontrolinius sąrašus, skelbiamus Curia svetainės skiltyje „Tarnautojų teismo procedūra“, pavyzdžiui, Kontrolinis sąrašas: Ieškinys.
paskutinis atnaujinimas 08.12.2014